LHDN dapat penghakiman terus saman cukai RM1.05 bilion terhadap Jho Low

KUALA LUMPUR: Mahkamah Tinggi Pulau Pinang membenarkan permohonan Lembaga Hasil Dalam Negeri (LHDN) untuk penghakiman terus bagi mendapatkan kembali RM1.05 bilion tunggakan cukai daripada ahli perniagaan dalam buruan Low Taek Jho atau Jho Low.

Pesuruhjaya Kehakiman Kenneth Yoong Ken Chinson St James dalam penghakimannya semalam memutuskan bahawa tidak ada isu yang boleh dibicarakan atau ‘sebab lain’ untuk perbicaraan bagi menentukan tuntutan cukai sebanyak RM1,053,972,936.58 itu.

“Oleh itu, saya membenarkan permohonan LHDN untuk penghakiman sebanyak RM1,053,972,936.58 dengan faedah pada lima peratus setahun dari tarikh penghakiman ini (17 Okt) hingga tarikh realisasi penuh,” kata St James yang memerintahkan Jho Low membayar kos RM15,000.

Menurut penghakiman yang diperoleh media, St James memutuskan tuntutan cukai berkanun itu jelas dan mudah setelah defendan (Jho Low) tidak mengemukakan penyata cukai untuk tahun-tahun yang berkaitan dan LHDN mengeluarkan taksiran kepadanya namun tidak dijawabnya.

“Beliau tidak mencabar taksiran itu dan gagal membayar jumlah cukai yang ditaksir,” kata Pesuruhjaya Kehakiman itu.

St James berkata pembelaan Jho Low bahawa beliau tidak mempunyai akaun bank di Malaysia sepanjang tahun taksiran (2013 dan 2014) serta tidak menjalankan sebarang perniagaan di Malaysia dalam tempoh dua tahun itu bukan alasan untuk beliau diwajibkan membayar cukai.

“Pada fikiran saya, defendan tidak perlu mempunyai akaun bank di Malaysia untuk diwajibkan membayar cukai. Dalam erti kata lain, tidak mempunyai akaun bank di Malaysia bukanlah pembelaan terhadap tuntutan cukai.

“Begitu juga, Jho Low tidak perlu menjalankan perniagaan di Malaysia untuk diwajibkan membayar cukai. Sebaliknya, tidak menjalankan perniagaan di Malaysia bukanlah pembelaan terhadap tuntutan cukai ini,” kata beliau.

LHDN mendakwa Jho Low gagal mengemukakan penyata cukai bagi tahun taksiran 2013 dan 2014 mengikut tarikh akhir berkanun tahunan yang ditetapkan.

Penyata cukai perlu dikemukakan tidak lewat daripada 30 April dalam tahun selepas tahun taksiran. Akibatnya LHDN mengeluarkan Notis Taksiran kepada defendan untuk RM202,575,166.56 bagi 2013 dan RM755,582,048.52 untuk 2014.

Bagaimanapun, Jho Low tidak membayar cukai yang ditaksir dalam tempoh 30 hari yang ditetapkan.

Akibatnya, kenaikan 10 peratus dikenakan ke atas jumlah cukai yang ditaksir, iaitu RM20,257,516.65 untuk 2013 dan RM75,558,204.85 untuk 2014.

Jumlah cukai yang perlu dibayar untuk 2013 dan 2014 ialah RM1,053,972,936.58. – BERNAMA


Saksi penyelewengan dana 1MDB mengaku pernyataan disediakan pegawai

KUALA LUMPUR: Bekas pegawai Kementerian Kewangan mengaku di Mahkamah Tinggi di sini bahawa pernyataan saksinya bagi perbicaraan kes Datuk Seri Najib Tun Razak membabitkan dana 1Malaysia Development Berhad (1MDB) didraf oleh dua pegawainya ketika itu  tanpa kehadirannya.

Bekas Timbalan Ketua Setiausaha Kementerian Kewangan Datuk Siti Zauyah Mohd Desa, 63, berkata pernyataan itu didraf dua individu yang mengendalikan bahagian pinjaman.

“Ia didraf oleh pegawai saya tetapi tidak di hadapan saya. Saya hanya diberikan dokumen itu,” katanya.

Saksi pendakwaan ke-26 itu berkata demikian ketika disoal balas peguam Tan Sri Muhamad Shafee Abdullah pada perbicaraan bekas perdana menteri itu yang menghadapi pertuduhan menyeleweng RM2.3 bilion daripada 1MDB.

Saksi itu membuat kenyataan tersebut apabila ditanya peguam sama ada beliau menyediakan pernyataan berkenaan.

Muhammad Shafee: Kamu tidak tahu siapa yang mendrafnya?

Siti Zauyah: Saya tahu beberapa nama, Afidah dan Azmida. Mereka yang mengendalikan bahagian pinjaman.

Saksi itu turut mengakui bahawa pernyataan itu diberikan kepadanya pada saat akhir sehingga beliau tidak cukup masa untuk menelitinya terlebih dahulu.

Muhammad Shafee: Adakah semua yang dinyatakan dalam pernyataan itu dalam pengetahuan kamu?

Siti Zauyah: Saya tidak tahu sama ada dalam pengetahuan saya.

Peguam berkata adalah baik saksi itu “berkata benar” tentang siapa yang mendraf pernyataan saksi tersebut.

Muhammad Shafee kemudian membaca muka surat akhir pernyataan saksi Siti Zauyah setebal 40 muka surat itu yang sebelum ini dikemukakan ke mahkamah sebagai bukti, khususnya ayat yang wanita itu menyatakan pernyataan saksi itu adalah benar berdasarkan pengetahuannya.

“Tetapi sebenarnya, butiran yang dimasukkan dalam pernyataan kamu, kamu tidak tahu keseluruhannya adalah benar, tepat dari pengetahuan peribadi kamu?” soal peguam itu.

Siti Zauyah: Ya.

Sejurus selepas itu, peguam memohon prosiding ditangguhkan sebentar bagi membolehkannya berbincang perkembangan terbaru itu dengan pihak pendakwaan.

Semasa mahkamah berehat seketika, Najib yang kini menjalani hukuman penjara penjara 12 tahun serta didenda RM210 juta kerana kesalahan menyeleweng dana SRC International Sdn Bhd, dilihat memasuki bilik bersambung dengan bilik perbicaraan, yang dikawal oleh beberapa pegawai penjara.

Terdahulu, ketika prosiding bermula 10.42 pagi ini, Najib yang berpakaian sut biru dilihat duduk di kandang tertuduh tanpa digari.

Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung. – BERNAMA


PRU15: BN yakin tawan lebih 112 Parlimen

BERA: Barisan Nasional (BN) yakin mampu menguasai lebih 112 kerusi Parlimen pada Pilihan Raya Umum ke-15 (PRU15) bagi membentuk kerajaan Persekutuan.

Perdana Menteri, Datuk Seri Ismail Sabri Yaakob, yang juga Naib Presiden UMNO, berkata, berdasarkan maklumat terkini kempen PRU15 yang dibentangkan pada mesyuarat ‘Top Five’ parti itu di Kuala Lumpur hari ini, perkembangan penerimaan pengundi terhadap BN yang diterima beliau amat positif.

‘Top Five’ UMNO merujuk kepada Presiden parti itu Datuk Seri Dr Ahmad Zahid Hamidi, Timbalan Presiden, Datuk Seri Mohamad Hasan serta tiga naib presiden iaitu Datuk Seri Mohamed Khaled Nordin, Ismail Sabri dan Datuk Seri Mahdzir Khalid.

Ismail Sabri berkata, walaupun BN boleh membentuk kerajaan dengan 112 kerusi namun beliau percaya ia tidak akan bersendirian dalam membentuk kerajaan sebaliknya bersama dengan rakan BN dari Sabah dan Sarawak supaya lebih stabil.

“Kita memerlukan kerajaan yang lebih kuat. Kita perlukan rakan-rakan di Sabah dan Sarawak untuk bersama kita dan mengharapkan sokongan mereka untuk memperkuatkan kerajaan yang dibentuk pada masa akan datang.

“Walaupun 112 (kerusi Parlimen) sudah boleh membentuk kerajaan kerana tidak boleh lagi berlaku lompat parti tetapi kita mahu kerajaan yang lebih kuat bagi menjamin kestabilan dan kemakmuran negara,” katanya pada sidang media selepas menghadiri program Ramah Mesra di Kampung Batu Bor di sini hari ini.

Beliau berkata berdasarkan taklimat itu juga, BN mendapati ‘mood’ pengundi di seluruh negara semakin menyokong parti itu sama ada pengundi di luar bandar dan kawasan urban selain pengundi bukan Melayu juga sudah kembali memberikan sokongan kepada BN.

“Pengundi juga dilihat membuat perbandingan prestasi Pakatan Harapan (PH) ketika mentadbir kerajaan pada 2018 dengan kejayaan pentadbiran BN sebelumnya.

“Jadi mereka lebih yakin bahawa BN mampu bawa negara ke tahap lebih baik berbanding PH,” katanya.

Mengulas sentimen pengundi muda, Ismail Sabri berkata, BN sedang melaksanakan libat urus dengan golongan itu seperti menerangkan mengenai tawaran BN selain memberi panduan proses pengundian kerana majoritinya adalah pengundi kali pertama.

Pada PRU15, Ismail Sabri selaku penyandang kerusi Parlimen Bera sejak 2004, ditentang calon PH Abas Awang dan Asmawi Harun (PN-Bersatu).

Suruhanjaya Pilihan Raya menetapkan Selasa ini sebagai pengundian awal manakala 19 Nov sebagai hari pengundian. – BERNAMA


Pelajar lepasan SPM boleh mula semak keputusan UPU bermula esok

CYBERJAYA: Pelajar Lepasan Sijil Pelajaran Malaysia (SPM) yang memohon melanjutkan pelajaran di Universiti Awam (IPTA), Politeknik Premier, Kolej Komuniti dan Institut Latihan Kemahiran Awam (ILKA) boleh menyemak keputusan pada 7 Julai ini.

Kementerian Pendidikan Tinggi (KPT) melalui kenyataan berkata, semakan boleh dilakukan bermula 12 tengah hari sehingga 5 petang pada 16 Julai ini.

“Keputusan boleh disemak secara atas talian melalui https://jpt.utm.my , https://jpt.uum.edu.my,https://jpt.unimas.my, https://jpt.ums.edu.my dan http://jpt.umt.edu.my.

“Semakan juga boleh dilakukan melalui aplikasi Mobile UPUPocket di telefon pintar,” katanya menerusi satu kenyataan pada Selasa.

KPT berkata, pengesahan setuju atau tolak tawaran pula akan bermula pada 8 sehingga 16 Julai di laman web IPTA dan ILTA.

Tambahnya, surat tawaran rasmi akan dikeluarkan oleh IPTA dan ILKA kepada yang berjaya mulai 8 Julai selepas calon membuat pengesahan setuju terima dalam tempoh tersebut.

“Hanya pemohon yang tidak berjaya atau mendapat tawaran pengajian peringkat sijil sahaja boleh mengemukakan permohonan rayuan melalui UPUOnline bagi kemasukan ke UA dan Politeknik di https://upu.mohe.gov.my dalam tempoh 10 hari mulai 7 julai 2023, 12 tengah hari sehingga 16 Julai 2023, 5 petang.

“Rayuan ke Kolej Komuniti dan ILKA boleh dimajukan terus ke institusi berkenaan tanpa melalui UPUOnline,” katanya.

KPT menjelaskan, tawaran tempat bagi sesi 2023/2024 adalah muktamad dan sebarang permohonan pertukaran program pengajian IPTA dan ILKA tidak akan dibenarkan.

Author

Nurul Ain Japri

View all posts

View all posts


Bicara kes 1MDB: Najib tiba di mahkamah dari Penjara Kajang

KUALA LUMPUR: Datuk Seri Najib Tun Razak hari ini hadir di Mahkamah Tinggi di sini pada perbicaraan kes penyelewengan dana RM2.3 bilion 1Malaysia Development Berhad (1MDB) yang dihadapinya.

Najib, 69, yang memakai sut kelabu dan bertali leher tiba di Kompleks Mahkamah Jalan Duta di sini menaiki kenderaan utiliti sukan (SUV) pada 8.26 pagi dari Penjara Kajang diiringi beberapa kenderaan polis.

Kelihatan petugas media dari pelbagai agensi mula berkumpul sejak 7.30 pagi bagi merakam gambar dan video ketibaan bekas perdana menteri itu serta membuat liputan kes tersebut.

Najib dibicarakan di Mahkamah Tinggi di sini atas empat tuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram melibatkan jumlah yang sama.

Pada 23 Ogos, Najib dihantar ke Penjara Kajang untuk menjalani hukuman penjara selepas Mahkamah Persekutuan mengekalkan sabitan dan hukuman penjara 12 tahun serta denda RM210 juta atau penjara lima tahun jika gagal bayar denda ke atas Najib kerana menyeleweng dana SRC International berjumlah RM42 juta.

Panel lima hakim dipengerusikan Ketua Hakim Negara Tun Tengku Maimun Tuan Mat menolak rayuan akhir Najib untuk mengetepikan sabitan dan hukuman yang diputuskan Mahkamah Tinggi Kuala Lumpur pada 28 Julai 2020.

Pada 8 Dis 2021, Najib gagal mengetepikan keputusan itu selepas Mahkamah Rayuan mengekalkan keputusan Mahkamah Tinggi. – BERNAMA


PH dakwa peroleh majoriti mudah bentuk kerajaan

PETALING JAYA: Pengerusi Pakatan Harapan (PH) Datuk Seri Anwar Ibrahim mendakwa gabungan itu telah mempunyai bilangan kerusi yang cukup untuk membentuk kerajaan Persekutuan yang baharu.

Beliau berkata, PH telah mencapai persefahaman dengan beberapa pihak bagi memperoleh majoriti melebihi 112 kerusi namun tidak mendedahkan rakan kerjasama yang menyokong gabungan itu untuk membentuk kerajaan.

“PH telah membentuk blok terbesar dalam kedudukan kerusi di Parlimen bersama MUDA dan kami mendapati tiada parti lain yang memperoleh majoriti mudah.

“Inilah gabungan pertama daripada blok terbesar yang telah memperoleh jumlah mencukupi untuk bentuk kerajaan dengan suara majoriti,” katanya pada sidang media di sini pagi ini.

Anwar juga menolak kenyataan Pengerusi Perikatan Nasional Tan Sri Muhyiddin Yassin bahawa gabungan politik itu berjaya membentuk kerajaan.

“Itu tidak terjadi, ia adalah mustahil kerana kami mempunyai angka dan akan memaklumkan kepada Istana Negara,” katanya.

Ditanya bila dokumen pembentukan kerajaan PH akan dihantar ke Istana Negara, beliau berkata perkara itu akan dibuat sebaik sahaja ia dilengkapkan. – BERNAMA


PPVN akan beri tumpuan hasilkan pelbagai jenis vaksin

KOTA BHARU: Pusat Penyelidikan Pembangunan Vaksin Negara (PPVN) akan turut memberi tumpuan menghasilkan pelbagai jenis vaksin penyakit lain selain vaksin COVID-19, kata Timbalan Menteri Sains, Teknologi dan Inovasi (MOSTI) Datuk Ahmad Amzad Hashim.

Beliau berkata penubuhan Jawatankuasa Kecil Rangkaian Kerjasama Vaksin (VCN) telah bermesyuarat pada 7 Jun, yang diketuai Kementerian Kesihatan Malaysia (KKM) untuk mengenal pasti jenis vaksin yang akan dibangunkan, platform teknologi yang diguna pakai dan peluang kerjasama pemindahan teknologi bersama pelbagai pemain industri dari dalam dan luar negara.

Katanya selaras dengan penaiktarafan Malaysia Genome & Vaccine Institute (MGVI), Institut Bioteknologi Kebangsaan Malaysia (NIBM) diamanahkan untuk mentadbir urus penyelidikan dan pembangunan vaksin negara.

“NIBM mengaktifkan Konsortium Majlis Pakar Penyelidikan dan Pembangunan Vaksin Negara, yang terdiri daripada empat Majlis Pakar iaitu Penemuan Vaksin, Kajian Pra-Klinikal, Kajian Klinikal dan Proses Pembangunan dan Ekosistem Vaksin.

“Majlis Pakar ini akan menilai fungsi, keupayaan dan kemampuan sumber yang ada untuk menjayakan PPVN,” katanya kepada pemberita selepas lawatan ke Min House Camp, Kubang Kerian, di sini hari ini.

Mengulas lanjut, Ahmad Amzah berkata mesyuarat pertama Konsortium Majlis Pakar Penyelidikan dan Pembangunan Vaksin Negara atau Expert Council Consortia (ECC) telah diadakan pada 14 Jun lalu yang dipengerusikan oleh Ketua Pegawai Eksekutif NIBM.

“Pada 15 Julai, Pejabat Pengurusan Projek Pembangunan Vaksin Malaysia (MVPO) di bawah MOSTI ditubuhkan bagi mengurus, merancang, melapor, dan menyelaras semua pihak berkepentingan, untuk berkolaborasi bagi mencapai matlamat PPVN.

Beliau berkata terdapat dua fasa yang ditetapkan dalam pengeluaran vaksin iaitu jangka masa pendek selama setahun hingga lima tahun, manakala bagi jangka masa panjang pula mengambil masa di antara lima hingga 10 tahun.

“Bagaimanapun, penumpuan kita adalah lebih kepada vaksin-vaksin yang membabitkan penyakit-penyakit tropika yang biasa ada dalam kalangan masyarakat di Malaysia.

“Bagi pelan pembangunan vaksin ini ia sudah pun selesai dari segi dokumen, malah peruntukan-peruntukan tertentu juga sudah mula kita terima bagi membolehkan lebih banyak kelengkapan dilengkapkan di PPVN,” katanya. – BERNAMA


Harga minyak masak dijangka turun 10 peratus – Annuar

KUALA LUMPUR: Pasukan Khas Jihad Tangani Inflasi menyasarkan harga minyak masak diturunkan 10 peratus lebih rendah daripada harga yang dijual kini dalam masa dua minggu susulan penurunan harga minyak sawit.

Pengerusi pasukan khas itu Tan Sri Annuar Musa justeru berharap pihak industri dan termasuk pengilang akan bekerjasama untuk menurunkan harga minyak masak dalam tempoh berkenaan.

Annuar yang juga Menteri Komunikasi dan Multimedia berkata ketika ini harga minyak masak yang tidak disubsidi masih berada pada paras harga yang agak tinggi.

“Jadi kita bersetuju untuk sekali lagi kita mohon kerjasama untuk semua pengilang dan dalam masa seminggu dua daripada sekarang kita ingin melihat harga minyak masak diturunkan kepada satu paras sekurang-kurangnya 10 peratus lebih rendah daripada harga ianya dijual.

Kita sangat memerlukan kepada persefahaman di peringkat kilang-kilang, sepantas mana mereka menaikkan harga sewaktu harga minyak dulu, saya harap sepantas itu jugalah mereka kena segera menurunkan harga apabila harga minyak (sawit) telahpun turun,” katanya pada sidang media di Bangunan Parlimen di sini hari ini selepas mempengerusikan mesyuarat keempat pasukan khas itu.

Menurut Annuar, ketika ini harga minyak masak botol adalah kira-kira RM42 bagi botol 5 kilogram.

Justeru, beliau berkata pasukan khas itu bersetuju supaya Kementerian Perdagangan Dalam Negeri dan Hal Ehwal Pengguna (KPDNHEP) membuat sesi libat urus dengan setiap pengilang terlibat bagi menyampaikan mesej bahawa penurunan harga minyak masak perlu diberi keutamaan dan disegerakan.

Sepanjang tempoh 1 hingga 15 Julai, Annuar berkata sebanyak 9,493 pemeriksaan diadakan di 3,316 premis dengan nilai sitaan untuk minyak masa kelapa sawit adalah RM2.1 juta.

Berhubung laporan balas terhadap harga siling ayam, beliau berkata pasukan khas itu berpuas hati kerana harga ayam masa kini rata-rata dijual dibawah harga siling yang ditetapkan dengan harga purata nasional mingguan sehingga 9 Julai adalah RM9.22 dan Pahang merekodkan harga terendah iaitu RM8.95 sekilogram.

Selain itu, Annuar berkata dari 1 Jan sehingga semalam sebanyak 521,995 pemeriksaan telah diadakan di seluruh negara dengan nilai rampasan adalah RM52 juta bagi semua barangan yang termaktub di bawah bidang kuasa perundangan KPDNHEP.

Sementara itu Annuar berkata negara perlu membuat persiapan ekoran kesan inflasi tinggi yang sedang dialami negara-negara rakan dagang Malaysia.

Bagi tujuan itu, beliau berkata satu pasukan yang terdiri daripada pakar-pakar ekonomi akan membantu pasukan khas berkenaan untuk membentuk rangka kerja bertindak yang lebih menyeluruh dan komprehensif.

“Saya beri masa sebulan kepada mereka untuk menyiapkan rangka pelan tindakan yang menyeluruh dan boleh dibentangkan kepada jawatankuasa agar jawatankuasa ini mempunyai rangka kerja lebih mantap untuk menangani kaedah-kaedah, seterusnya mengambil tindakan terhadap impak inflasi dan kenaikan harga barang dalam negara,” katanya. – BERNAMA

Author

MEDIAVARIASI

View all posts

View all posts


Pensyarah Bangladesh di Sarawak pimpin hijrah Aleena Jong, sebagai isteri

OLEH: ARRIAN ZAYNE

KUCHING: Maal Hijrah pertama buat Aleena Jong Hui Li dimaknakan selaku saudara baharu Islam sejak Jun lalu, wanita berketurunan Cina itu juga selamat bergelar suri hati kepada jejaka Bangladesh, Md Bazlul Mobin Siddique yang telah menyambut cintanya.

Diijabkabul pada 27 Julai lalu di Masjid Darul Hana Petra Jaya Kuching Sarawak; anak jati Kuching ini nekad berhijrah bukan hanya ingin sah bergelar isteri kepada Mobin yang mencari rezeki di sini sebagai pensyarah, namun ketaatan suami terhadap agama Islam telah mengetuk pintu hati Elina mengucap dua kalimah syahadah pada 16 Jun 2022 lalu.

“Suami tidak pernah mengajar tentang Islam tetapi dia selalu bercerita tentang keindahan Islam menjadikan saya memahami agama Islam secara lebih terperinci.

“Malahan beliau tidak tinggal solat lima waktu dan mengaji serta mengingatkan saya tentang batasan dan aurat membuatkan saya yakin dia adalah yang terbaik untuk saya,” katanya ketika ditemui MEDIA VARIASI di Masjid Darul Hana, Petra Jaya Kuching.

Mula bertudung bagi mencerminkan keihlasan nuraninya, jelas Aleena hijrahnya turut disertakan beliau belajar berpuasa sejak dua tahun lalu diikuti belajar menghafal surah Al-Fatihah sebagai permulaan.

“Al-Fatihah merupakan surah pertama yang saya hafal… saya amat bersyukur perjalanan saya berhijrah amat mudah sekali,” ujarnya.

Setelah berhijrah ini, Aleena akui tenang menjalani kehidupan seharian serta perjalanan hidup lebih disiplin rentaknya ujar anak bongsu tiga adik-beradik ini.

“Saya lihat hidup saya lebih berdisiplin kerana saya merasakan ajaran Islam membentuk pegangan saya dengan baik,” jelasnya.

Disoal mengenai penerimaan keluarga, Aleena dalam nada perlahan akui pada mulanya orang tua sukar menerima namun persahabatan antara beliau dan si suami tidak pernah ditentang.

“Ibu bapa tahu kami berkawan dari awal… tiada halangan namun ketika saya memberitahu saya ingin memeluk Islam… orang tua mana yang tidak sedih, namun mereka mengakui saya sudah dewasa dan berhak membuat pilihan demi kebaikan,” luahnya.

Sementara Mobin berkongsi kisah pertemuannya dengan Aleena, dirinya mengenali si isteri sejak wanita itu menuntut di Universiti Teknologi Swinburne Kampus Sarawak.

Aleena yang banyak mengetahui tentang Islam kata Mobin telah menyatukan hasrat pasangan itu hingga ke jinjang pelamin.

“Aleena sering bertanya kepada saya pelbagai perkara tentang agama Islam apa yang boleh apa yang tidak boleh oleh itu saya menjelaskan agar dia faham dengan baik,” katanya yang telah menetap di Sarawak sejak sembilan tahun itu.

Berjanji akan membimbing Aleena untuk mentaati perintah Allah, Mobin turut berharap bahtera perkahwinan mereka melahirkan zuriat yang soleh dan solehah dalam jalinan cinta kekal hingga hujung nyawa.

Kedua mempelai ini telah diijabkabulkan pada jam 3 petang oleh Ustaz Yakub Abdullah dari Majlis Agama Islam Sarawak merangkap jurunikah dan wali hakim.

Author

Media Variasi

View all posts

View all posts


Rezeki diberhentikan kerja, terlahirnya MOJ Cafe

AMPANG: Rezeki Tuhan Yang Esa tidak pernah salah alamat, kerana ia pasti datang kepada manusia pada waktu yang tepat.

Justeru, padang rezekiNya Maha Luas. Ibarat ada batang mati, adalah cendawan tumbuh.

Meskipun pernah diberhentikan kerja daripada sebuah agensi berita rasmi kerajaan, Audi Ghazali kembali bangkit dan kini memiliki sebuah kafe sendiri yang diusahakan bersama tiga beradik.

Pernah menyumbang bakti kepada masyarakat melalui penulisannya sebagai pemberita pada 2015, namun rezekinya dalam bidang itu hanya setakat empat tahun sebelum diberhentikan atas faktor tidak dapat dielakkan.

Mengimbau kembali pengalamannya sebagai pemberita, Audi, 32, bermula sebagai kadet pemberita sebelum diserap kekal, dan ia pengalaman yang paling bernilai pernah dilaluinya.

“Bila jadi pemberita, saya kena buat semua tugasan liputan seperti sukan, berita am, perniagaan, jenayah.

“Sebenarnya bidang ini cabarannya berbeza, malah ia lebih kepada tahap lebih tinggi, ‘next level’.

“Maksud saya, walaupun bukan kepakaran dalam tugasan kategori itu, nak tak nak kena buat juga.

“Contoh, bos pernah cabar saya untuk melapor kes jenayah, saya kena tengok mayat dan memang kembang tekak la tapi kena juga sampaikan maklumat di tempat kejadian,” katanya ketika ditemui di kafenya, Mak Ok Je (MOJ) Cafe, di sini.

Katanya, bidang kewartawanan bukan sahaja mengajarnya erti pengalaman berharga, tetapi juga pengetahuan yang takkan didapati di mana-mana.

“Paling tidak boleh lupa, isu Kim Jong Nam. Kena ‘standby’ 24 jam, kejar polis, kejar duta, masuk bilik mayat hospital, dan ada ketika saya terjatuh longkang, terpaksa buat laporan sambil menahan sakit.

“Berada dalam bidang ini juga saya dapat rakan sekerja yang sangat menyokong sesama sendiri,” katanya.

Biarpun memori itu sudah berlalu, ia tidak mematahkan semangatnya untuk kembali mengubah nasib diri dengan membuka perniagaan kafe, MOJ Cafe, di sini, bersama adik beradik, sejak Januari tahun ini.

Audi mula berjinak dalam bidang perniagaan kafe selepas mengenal pasti kebolehan adik beradik masing-masing dalam bidang kulinari, lapangan, dan pengurusan pentadbiran.

Katanya, ia juga kerana ayahnya, Datuk Md Ghazali Abd Karim pernah berpesan, supaya melakukan sesuatu untuk keluarga sebelum beliau meninggal dunia, pada Januari 2021.

“Di MOJ Cafe, kami menggunakan konsep ‘Grab & Go’, bermaksud pelanggan boleh meletak kenderaan di hadapan kafe, ambil pesanan dan beredar tanpa perlu menunggu lama tetapi mereka masih boleh lepak santai di sini.”

“Kami menyajikan lebih 30 jenis menu dengan mengutamakan kepada hidangan kopi, pastri, jejari makanan, selain nasi lemak MOJ paling laris,” katanya yang sehingga kini disokong oleh ibu tercinta, Datin Zaikiah Awang.

Dia juga bakal menambah item baharu ke dalam menu seperti ‘croffle’, dan ‘ice blended’.

Author

Fhatihah Zakinan

View all posts

View all posts


Mahkamah tolak permohonan Mahathir minta Anwar kemuka dokumen

SHAH ALAM: Mahkamah Tinggi di sini pada Isnin, menolak permohonan Tun Dr Mahathir Mohamad yang meminta supaya Datuk Seri Anwar Ibrahim mengemukakan dokumen, dalam kes saman fitnah bekas Perdana Menteri itu.

Peguam, Muhammad Rafique Rashid Ali yang mewakili bekas Ahli Parlimen Langkawi berkata, Pesuruhjaya Kehakiman, Zaharah Hussain menolak permohonan berkenaan dengan kos sebanyak RM2,000.

Muhammad Rafique berkata, mahkamah menyatakan alasan penolakan itu adalah berdasarkan isu dalam pembelaan terpinda, Anwar selaku defendan, mengenai suatu acara atau peristiwa yang berlaku pada masa yang lalu tetapi tanpa dinyatakan sesuatu dokumen.

Bagaimanapun beliau berkata, mahkamah mengambil kira sekiranya terdapat dokumen berkenaan, ia akan menjadi pembelaan (Anwar) dan perlu dikemukakan ketika pengurusan kes di peringkat praperbicaraan.

“Beban masih pada defendan untuk kemukakannya (dokumen),” kata Muhammad Rafique ketika dihubungi pemberita.

Dalam prosiding berkenaan, peguam, Aliff Benjamin Suhaimi hadir bagi pihak Anwar.

Mahkamah kemudiannya menetapkan 3 November depan untuk pengurusan kes, bagi kedua-dua pihak memberi makluman mengenai permohonan interlokutori lain.

Dalam dokumen yang difailkan pada 3 Mei lalu, Mahathir memfailkan saman fitnah terhadap Anwar dengan menuntut ganti rugi RM150 juta berhubung ucapan Perdana Menteri ke-10 itu di Kongres Nasional Khas Malaysia Madani: ‘Perlaksanaan Sebuah Idealisme’ pada 18 Mac lalu.

Mahathir sebagai plaintif memfailkan saman itu menerusi Tetuan Law Practice of Rafique di Mahkamah Tinggi dengan menamakan Anwar selaku defendan tunggal.

Dalam pernyataan tuntutan, Mahathir mendakwa Anwar telah mengeluar beberapa kenyataan yang berbaur fitnah bertujuan untuk menjatuhkan reputasinya.

Menurut Mahathir, antaranya termasuk kenyataan kononnya plaintif ‘membolot’ harta untuk anak-anak dan keluarganya selain memberikan layanan khas atau mengutamakan individu-individu yang berpangkat tinggi.

Sedangkan katanya, kenyataan-kenyataan berkenaan adalah tidak benar dan menjatuhkan imejnya sebagai seorang negarawan dan bekas Perdana Menteri.

Dalam pada itu, Anwar yang merupakan Presiden Parti Keadilan Rakyat (PKR) dalam penyataan pembelaan, 14 Jun lalu mendakwa, saman oleh Mahathir adalah bagi melemahkan kredibilitinya selaku Perdana Menteri, selain mewujudkan perpecahan kaum menjelang Pilihan Raya Negeri (PRN) ini.

Anwar berkata, berdasarkan Sijil Perakuan Segera yang difailkan plaintif, ia menyatakan tindakan saman mesti dilupuskan dengan segera, kerana enam negeri akan membubarkan sidang DUN bagi memberi laluan kepada PRN.

Enam negeri itu ialah Selangor, Negeri Sembilan, Pulau Pinang, Kelantan, Terengganu dan Kedah.

Selain itu, beliau turut membangkitkan isu pemberian kontrak secara langsung kepada Opcom Sdn Bhd yang mana anak ketiga Dr Mahathir iaitu Datuk Seri Mukhriz adalah pengarah syarikat tersebut pada 30 Mac 1994 hingga 14 Oktober 2009. – Sinar Harian

Author

Media Variasi

View all posts

View all posts


DAP namakan Kon Yeow Ketua Menteri Pulau Pinang jika menang pada PRN

CYBERJAYA: Ahli Parlimen Batu Kawan, Chow Kon Yeow dinamakan sebagai Ketua Menteri Pulau Pinang untuk penggal kedua, sekiranya gabungan Pakatan Harapan (PH) dan Barisan Nasional (BN) membentuk kerajaan negeri apabila menang pada Pilihan Raya Negeri (PRN) 12 Ogos ini.

Setiausaha Agung DAP, Anthony Loke berkata, perkara itu diputuskan Jawatankuasa Pemilihan Calon DAP menerusi satu mesyuarat pada Selasa.

Diketuai oleh Loke, mesyuarat itu turut dianggotai oleh Pengerusi DAP, Lim Guan Eng; Timbalan Pengerusi DAP, Gobind Singh; Naib Pengerusi DAP, Nga Kor Miing; dan Naib Pengerusi DAP, Kulasegaran.

“Keputusan ini telah dimaklumkan kepada Perdana Menteri, Datuk Seri Anwar Ibrahim dan sebagai Pengerusi PH, beliau telah merestui keputusan tersebut,” katanya menerusi satu kenyataan.

Pengumuman itu menamatkan spekulasi, Kon Yeow akan digugurkan sebagai ketua menteri.

Dalam mesyuarat sama, Loke berkata, DAP juga memutuskan untuk membuat pembaharuan besar dalam barisan exco kerajaan negeri yang mewakili parti itu, sekiranya menang pada PRN kelak.

Beliau berkata, proses pembaharuan itu adalah satu keperluan untuk memastikan kesinambungan dan kelangsungan kepimpinan DAP di Pulau Pinang yang lebih muda, dinamik dan berupaya untuk menerajui dan memimpin negeri itu ke arah yang lebih maju dalam semua bidang demi kemakmuran dan kesejahteraan rakyat.

Katanya, senarai penuh calon yang akan mewakili DAP dalam PRN kali ini akan diputuskan dalam mesyuarat Jawatankuasa Pemilihan Calon yang seterusnya pada minggu hadapan.

“Semua calon DAP akan diumumkan selewat-lewatnya seminggu sebelum Hari Penamaan Calon,” katanya.

Pada Pilihan Raya Umum ke-14 (PRU14) lalu, DAP menyandang 19 kerusi Dewan Undangan Negeri (DUN) di Pulau Pinang, diikuti rakan komponen dalam PH, iaitu PKR dengan 14 kerusi dan Parti Amanah Negara (Amanah) dengan dua kerusi, sama dengan Parti Pribumi Bersatu Malaysia (Bersatu) ketika masih bersama PH.

BN pula menyandang dua kerusi, kedua-duanya melalui UMNO, manakala PAS menang hanya satu kerusi.

Author

Fazleen Safina Abd Jamil

View all posts

View all posts


Aminuddin teruskan misi perjuangan bersama gabungan NGO lebih besar, berani

KUALA LUMPUR : Mantan Pengerusi Pertubuhan-Pertubuhan Pembela Islam (Pembela) Aminuddin Yahaya akan meneruskan misi perjuangan rakyat bersama gabungan NGO yang lebih besar dan berani.

Beliau berkata, hasrat berkenaan akan diumumkan bersama satu gabungan NGO terbesar pada sidang media jam 3 petang pada Isnin minggu depan.

“Saya ucapkan terima kasih kepada rakan daripada Pembela yang bersama saya, menyokong perjuangan saya untuk rakyat sejak 10 tahun lalu.

“Saya akan teruskan misi perjuangan dengan skop lebih luas bersama gabungan yang lebih besar, kuat dan berani,” katanya kepada MEDIA VARIASI ketika mengulas isu perletakkan jawatan sebagai Pengerusi Sekretariat Pembela.

Keputusan itu dibuat selepas pengurusan tertinggi Pembela bermesyuarat dan sebulat suara menerima perletakan jawatan Aminuddin, pada 5 Oktober 2022.

Dalam pada itu, beliau tidak menafikan atau mengiyakan ketika ditanya samada keputusan drastiknya ada kaitan dengan pendiriannya yang mahu tindakan diambil terhadap madrasah yang tular baru-baru ini.

Terdahulu, Setiausaha Agung Pembela, Mahmud Hishamuddin Abdul Rashid berkata, sekretariat telah membuat keputusan untuk melantik Datuk Zainul Rijal Abu Bakar bagi menjalankan tugas-tugas Pengerusi berkuatkuasa 5 Oktober 2022 selama sebulan.

MEDIA VARIASI sebelum ini pada 24 September melaporkan, Aminuddin menggesa pihak berkuasa Selangor menggantung operasi madrasah di Jalan Kebun Shah Alam, yang tular baru-baru ini, buat sementara waktu sehingga siasatan selesai.

Ketika itu, Aminuddin masih menyandang jawatan dalam Pembela, berkata demikian kerana bimbang jika berlaku perkara yang boleh mengundang risiko kepada penghuninya.

Author

Tun Puteh Wanti

View all posts

View all posts


Pengeluar telur di Sibu sedia bersaing jika harga diapungkan

SIBU: Pengeluar telur ayam di daerah ini menggesa kerajaan Persekutuan mengapungkan harga telur ayam bagi memastikan bekalannya di pasaran tempatan mencukupi, selain merangka dasar yang dapat meningkatkan pengeluaran makanan ayam.

Ahli Parlimen Sibu, Oscar Ling Chai Yew berkata, pihak pengeluar sanggup bersaing dengan harga telur ayam import sekiranya kerajaan bersedia mengapungkan harganya.

“Pengeluar yakin harga telur ayam akan turun dalam tempoh beberapa bulan lagi dan bekalannya mencukupi jika Kementerian Pertanian dan Keterjaminan Makanan mengambil langkah berkenaan,” katanya kepada pemberita selepas sesi dialog dengan Persatuan Penternak Ayam Sibu dan Persatuan Penjual Daging Sibu, di sini hari ini.

Beliau berkata, ahli persatuan itu mendakwa kos makanan ayam yang tinggi menyebabkan pengeluaran telur ayam terhad dan menyukarkan mereka untuk menjual pada harga kawalan purata RM12.90 sepapan.

“Kos makanan ayam meliputi  75 peratus daripada jumlah kos pengeluaran, jika kita boleh menghasilkan sendiri makanan ayam kita mampu mengawal harga produk tersebut. Jika Malaysia tidak dapat mengeluarkan makanan ayam 100 peratus, pengeluaran 50 peratus sudah cukup baik,” katanya.

Dalam pada itu, Ling berkata, persatuan itu turut menggesa kerajaan memberikan lebih banyak lesen mengimport daging babi bagi menyelesaikan masalah kekurangan daging tersebut.

Menurutnya ketika ini hanya terdapat empat pengimport daging babi berlesen di sini dan pengguna terpaksa bergantung kepada penternak dari Kuching untuk mendapatkan bekalan tambahan.

Ladang ternakan babi di Sibu telah ditutup sejak tercetusnya wabak demam babi Afrika (ASF) pada awal tahun ini dan kebanyakan penternak tidak dapat memulakan semula kerana kekurangan modal.

“Sehubungan itu, mereka mencadangkan penubuhan insurans pertanian sama ada swasta mahupun kerajaan supaya petani yang terjejas oleh penyakit seperti ASF boleh memulakan semula penternakan mereka menerusi dana daripada insurans,” tambahnya. – BERNAMA


Agong zahir sukacita kerjasama berjaya dicapai antara Petronas, ADNOC

CYBERJAYA: Yang di-Pertuan Agong (YDPA), Al-Sultan Abdullah Ri’ayatuddin Al-Mustafa Billah Shah menzahirkan rasa sukacita terhadap kerjasama yang berjaya dicapai diantara Petronas Abu Dhabi Sdn Bhd dan Abu Dhabi National Oil Company (ADNOC).

Datuk Pengelola Bijaya Diraja Istana Negara, Datuk Seri Ahmad Fadil Shamsuddin berkata, dalam kenyataan pada Selasa, baginda berkenan berangkat menyaksikan Majlis Pemeteraian Perjanjian antara Petronas dan ADNOC di Abu Dhabi pada jam 6 petang pada Isnin.

Menurutnya, hadir sama ialah Menteri Perdagangan Antarabangsa dan Industri, Tengku Zafrul Abdul Aziz; Presiden dan Ketua Pegawai Eksekutif Kumpulan PETRONAS, Datuk Tengku Muhammad Taufik serta barisan kepimpinan tertinggi Petronas dan ADNOC.

Presiden Emiriah Arab Bersatu (UAE), Sheikh Mohamed Zayed Al Nahyan turut hadir dengan diiringi Menteri Industri Teknologi Maju UAE, Dr Sultan Ahmed Al Jaber, merangkap Pengarah Urusan dan Ketua Pegawai Eksekutif ADNOC.

“Perjanjian yang bersejarah antara anak syarikat milik penuh Petronas dengan ADNOC itu melibatkan kerjasama meneroka dan menilai Unconventional Onshore Block 1 yang meliputi kawasan konsesi 2,000 kilometer persegi di wilayah Al Dhafra.

“Seri Paduka Baginda menzahirkan rasa sukacita dengan kerjasama yang telah berjaya dicapai buat julung kalinya antara Petronas dan ADNOC.

“Kerjasama ini juga secara langsung mengiktirafkan dan membuktikan sekali lagi keupayaan syarikat-syarikat Malaysia bersaing di peringkat global,” kata Ahmad Fadil.

Katanya, kejayaan kerjasama antara syarikat gergasi pengeluar minyak dan gas negara dan Abu Dhabi itu mencerminkan hubungan dua hala yang rapat antara Malaysia dan UAE di pelbagai peringkat.

Tambahnya, hubungan dua hala yang rapat termasuk antara pemimpin kedua-dua negara dan hubungan sesama rakyat itu juga sejajar dengan keputusan kedua-dua sebelum ini bagi menaik taraf hubungan ke peringkat perkongsian strategik.

“Seri Paduka Baginda menzahirkan harapan agar kerjasama itu juga akan membuka lembaran baharu kerjasama strategik dalam pelbagai sektor, termasuk ekonomi antara kedua-dua negara demi kepentingan dan kemakmuran bersama.

“Seri Paduka Baginda kini dalam rangka lawatan khas ke Abu Dhabi selama empat hari sehingga 7 Disember atas persilaan peribadi Sheikh Mohamed Zayed Al Nahyan,” katanya lagi.

Author

Faridah Amiratul

View all posts

View all posts


Mangsa banjir kilat di Johor meningkat

JOHOR BAHRU: Mangsa banjir kilat di Johor meningkat kepada 295 orang setakat 12 tengah hari ini berbanding 75 orang yang direkodkan petang semalam.

Jawatankuasa Pengurusan Bencana Daerah (JPBD) dalam kenyataan memaklumkan, Kulai merupakan daerah baharu di negeri itu yang terjejas akibat banjir kilat dengan 159 orang dipindahkan ke sebuah pusat pemindahan sementara (PPS) di Sekolah Menengah Kebangsaan (SMK) Bukit Batu.

Menurut JPBD, kesemua mangsa di PPS SMK Bukit Batu yang dibuka sejak 6.30 petang semalam itu, merupakan penduduk dari Kampung Melayu Bukit Batu.

“Selain itu, satu lagi PPS di Sekolah Kebangsaan (SK) Sungai Linau, Kluang dibuka pada 5.30 petang semalam, menempatkan 41 mangsa dari Kampung Sungai Linau.

“Seramai 33 mangsa dari Kampung Tengah, Renggam juga di Kluang masih ditempatkan di PPS SK Sri Kampung Renggam,” menurut kenyataan itu hari ini.

JPBD menyatakan PPS SK Melayu Raya di Pontian pula menempatkan 62 mangsa dari Kampung Sri Gambut, Kampung Paya Embun, Kampung Melayu Raya dan Kampung Sri Menanti.

“Ini sekali gus menjadikan sebanyak empat PPS beroperasi di negeri ini melibatkan daerah Pontian, Kluang dan Kulai,” katanya.

Banjir kilat di negeri itu berlaku disebabkan hujan lebat melebihi dua jam sejak 10 pagi semalam. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Bilik detoks Madrasah Darussolihin beroperasi 20 tahun tanpa kelulusan AADK

KUALA LUMPUR: Wakil Madrasah Darussolihin hari ini tampil mengaku mewujudkan ruang detoks (bilik kurungan) sejak 20 tahun lalu, tanpa mengikut piawaian atau kelulusan pihak Agensi Anti Dadah Kebangsaan (AADK).

Wakil berkenaan, Ridzuan, berkata bilik detoks berkenaan hasil idea mudir (pengetua) sudah beroperasi terlebih dahulu sebelum membuat sebarang permohonan terhadap agensi berkenaan.

“Bilik detoks ini adalah bilik pengasingan kerana ada pelatih yang masuk ketagih jadi perlu diasingkan.

“Bilik air tempat tidur semua sekali, tiada katil atau tilam, pakai ‘toto’ atau lapik kain.

“Kita beroperasi (detoks) dahulu, baru kita mohon AADK. Beroperasi atas permintaan orang ramai dengan mudir (pengetua) kami, dan dia siapkan bangunan itu.

“Dan kita (sekarang) dalam proses pendaftaran AADK. Mungkin pengarah baharu tak tahu, tapi dia sendiri mengaku ada permohonan. Kita gagal (lulus), kita sangkut di bahagian PBT (pihak berkuasa tempatan), ” katanya kepada MEDIA VARIASI.

Madrasah Darussolihin, Jalan Kebun Shah Alam yang didakwa terbabit isu dera ala ‘militan’ mengesahkan merekalah yang dimaksudkan pengadu, dan mengakui tidak mendapat kelulusan mana-mana pihak sejak 20 tahun lalu.

Wakil Madrasah Darussolihin, Ridzuan mengesahkan madrasah berkenaan sebenarnya hanya sebuah pertubuhan.

Pertubuhan Kebajikan Darussolihin berdaftar dengan Jabatan Pendaftaran Pertubuhan (RoS) pada tahun 2018, tetapi sudah beroperasi sejak 2002.

Ridzuan turut menjelaskan, premis berkenaan hanya bermula daripada sebuah rumah.

“Permulaan (madrasah) hanya sebuah rumah,” katanya.

Sementara itu, dia turut mendakwa hanya mudir madrasah menjalankan kaedah rawatan pemulihan terhadap penghuni.

Dia mengakui kaedah rawatan pemulihan hanya berbentuk amalan penghuni dan tausiyah (wasiat).

“Mudir sendiri merawat budak (penghuni madrasah).

“Rawatan itu terletak pada amalan mereka (penghuni), masa mudir mengajar, selepas itu dia beri tausiyah,” katanya.

Bagaimanapun Ketua Pengarah AADK, Sutekno Ahmad Belon pula menafikan dakwaan agensi berkenaan terlibat kerjasama dengan madrasah berkaitan.

MEDIA VARIASI sebelum ini melaporkan, pendedahan pelajar didera ala militan ketika mengikuti ‘rawatan pemulihan’ di madrasah di Shah Alam.

Susulan pendedahan itu, dimaklumkan, madrasah berkenaan tidak berdaftar dengan Jabatan Agama Islam Selangor (JAIS) atau AADK.

Ketua Polis Daerah Shah Alam, Asisten Komisioner Mohd Iqbal Ibrahim turut mengesahkan laporan diterima dan siasatan mengikut Seksyen 323 Kanun Keseksaan.

Pengerusi Suruhanjaya Hak Asasi Manusia Malaysia (SUHAKAM), Prof Datuk Dr Rahmat Mohamad menjalankan siasatan dakwaan isu pelanggaran hak asasi manusia di madrasah berkaitan, bagi menjalankan fungsi statutorinya di bawah Seksyen 4 dan 12 Akta SUHAKAM 1999.

Pada Isnin, Menteri di Jabatan Perdana Menteri (Hal Ehwal Agama), Datuk Idris Ahmad, memaklumkan kes madrasah yang didakwa dera pelajar ala militan telah dibawa kepada pihak polis.

Author

Tun Puteh Wanti

View all posts

View all posts


Tolong beritahu di mana Jho Low – Hamzah

KUALA LUMPUR: Menteri Dalam Negeri Datuk Seri Hamzah Zainuddin menyeru mana-mana individu yang tahu keberadaan ahli perniagaan dalam buruan, Low Taek Jho atau Jho Low untuk tampil memberi maklumat.

Beliau turut mempersoalkan individu yang mendakwa mengetahui tidak memaklumkan kepada KDN.

“Pihak terbabit sepatutnya memberikan maklumat tersebut kepada KDN untuk siasatan lanjut dilakukan.

“Dia tahu? Pasal apa dia tak maklumkan pada kita di mana tempat itu di China, apa semua tolong bagi tahu,” katanya ketika menjawab soalan media ketika ditanya pada sidang media Program Visa Premium di sini, pada Khamis.

Kelmarin, penulis bersama buku Billion Dollar Whale: The Man Who Fooled Wall Street, Hollywood, and the World, Bradley Hope menerusi episod pertama program ‘Di Mana Jho Low’ yang disiarkan di platform Youtube.

Menerusi episod itu, Hope bersama penulis lain, Tom Wright, turut berkongsi sekeping gambar memaparkan Jho Low bersama dua individu tidak dikenali di sebuah restoran di Disneyland Shanghai.

Author

Tun Puteh Wanti

View all posts

View all posts


Kegagalan PRU15 antara fokus Perhimpunan Agung UMNO 2022 – Ahmad Maslan

KUALA LUMPUR: Kegagalan UMNO mencapai keputusan cemerlang pada Pilihan Raya Umum ke-15 (PRU15) November lepas merupakan antara perkara utama yang akan dibincangkan pada Perhimpunan Agung UMNO 2022 yang bermula malam ini hingga Sabtu.

Setiausaha Agung UMNO, Datuk Seri Ahmad Maslan berkata, perwakilan yang akan berbahas pada perhimpunan itu boleh menjadikannya sebagai platform bagi menyampaikan pandangan dan cadangan mereka berhubung kekalahan tersebut dan langkah untuk memperbaiki keputusan yang beliau sifatkan sebagai luar biasa itu.

“Walaupun kita telah menang dalam tujuh pilihan raya kecil, pilihan raya negeri (PRN) Melaka dan Johor, kenapa masa PRU15 kita tidak dapat mengulangi kejayaan dua PRN dan tujuh PRK? Jadi tentu ada sebab-sebab luar biasa yang berlaku sehingga menyebabkan kami tewas sehingga hanya 30 kerusi (Parlimen) yang ada.

“Jadi saya ingin mendengar apa pandangan-pandangan, kenapa wujud keluarbiasaan itu, apakah sebab-sebab yang boleh kita perbaiki untuk masa depan,” katanya pada sidang media selepas melancarkan Laman Media sempena perhimpunan itu di Pusat Dagangan Dunia Kuala Lumpur (WTCKL) di sini hari ini.

Selain itu, Ahmad berkata perhimpunan itu juga akan memfokuskan kepada persiapan parti terbesar Melayu itu dalam menghadapi enam PRN serta menyentuh berkenaan etika pemilihan parti yang akan diadakan tahun ini.

“Perkara ini akan mula dibahaskan esok di tiga peringkat iaitu Wanita, Pemuda dan Puteri dan Jumaat dan Sabtu ada wakil dari setiap negeri dan wakil-wakil sayap yang saya kira juga akan menyentuh bagaimana kita hendak memenangi pilihan raya di enam negeri,” katanya.

Sementara itu, Ahmad berkata, satu taklimat khas oleh Presiden UMNO, Datuk Seri Dr Ahmad Zahid Hamidi bersama 3,000 perwakilan parti itu akan diadakan secara tertutup petang ini yang antara lain akan menjelaskan berkenaan keputusan menyertai Kerajaan Perpaduan.

“Tentunya 3,000 perwakilan petang ini akan diberi penjelasan oleh presiden berkenaan Kerajaan Perpaduan dan apabila mereka pulang mereka akan cerita perkara itu.

“Presiden tak boleh pergi terlalu terperinci berkenaan Kerajaan Perpaduan pada ucapan dasar jadi dia akan perincikan petang ini segala isu yang berkaitan dan kenapa perkara itu diputuskan demikian rupa… selagi perkara itu belum disampaikan sedemikian rupa bagaimana kita nak buat keputusan tentang pandangan mereka (perwakilan),” katanya. – BERNAMA


ANKARA: Piala Dunia Kelab FIFA 2022 bermula pada Rabu di Maghribi yang menampilkan pemenang enam konfederasi benua termasuk juara bertahan Liga Juara-Juara UEFA, Real Madrid dan juara negara tuan rumah, lapor Agensi Anadolu.

Kejohanan itu akan berlangsung hingga 11 Februari di Rabat dan Tangier.

Perlawanan peringkat pertama antara Al Ahly dari Mesir dan Auckland City of New Zealand akan bermula pada 1900GMT di Tangier dan pemenang akan menentang kelab AS Seattle Sounders dalam perlawanan pusingan kedua pada Sabtu.

Wydad Athletic Club (Maghribi) akan menentang Al Hilal (Arab Saudi) pada pusingan kedua pada hari yang sama.

Wydad memenangi Liga Maghribi dan Liga Juara-Juara CAF pada 2022 untuk layak secara automatik yang bermakna finalis Liga Juara-Juara CAF Al Ahly mengambil slot tuan rumah Maghribi.

Juara bertahan Copa CONMEBOL Libertadores Flamengo (Brazil) dan pemenang Liga Juara-Juara UEFA, Real Madrid (Sepanyol) akan menyertai pada peringkat separuh akhir.

Peringkat separuh akhir akan diadakan pada 7 dan 8 Februari dan perlawanan akhir dijadualkan pada 11 Februari.

Real Madrid layak buat kali keenam dan pernah memenangi gelaran itu pada 2014, 2016, 2017 dan 2018.

Chelsea dari England adalah juara 2021, namun tidak dapat mempertahan gelaran mereka kali ini di Maghribi.-BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Nek Siti ‘Penyulam Keringkam Diraja’ dipeluk Permaisuri Agong

OLEH: ARRIAN ZAYNE

KUCHING: Masih segar dalam ingatan Nek Siti, Raja Permaisuri Agong Tunku Azizah Aminah Maimunah Iskandariah memuji hasil sulaman Keringkam beliau lebih lembut ketika tali air dilurut oleh jemari baginda.

Menurut Nek Siti atau pemilik nama Dayang Siti Saadiah Abang Nor Saleh ini sebelum menyentuh Keringkam miliknya, jari baginda terluka sedikit ketika meluruti tali air (sulaman) di sisi selendang Keringkam benang emas milik orang lain.

“Cerita ini ketika saya mengadakan pertemuan dengan Permaisuri Agong… baginda meluruti tali air (sulaman) di sisi selendang Keringkam benang emas yang saya bawa lalu mengatakan sulaman saya lebih lembut berbanding orang lain… baginda bertanya apakah rahsia saya?,” ujar warga emas 92 tahun itu sambil tersenyum ketika ditemui MEDIA VARIASI baru-baru ini.

Tiada sebarang rahsia yang disimpan kata Nek Siti hanya amalan tidak memotong benang emas dengan gunting ketika menamatkan sulaman Keringkam atas kain.

“Saya hanya patahkan benang emas setelah ia disemat rapi ketika mengemas sulaman di peringkat penghujungnya…itu sahaja,” ujarnya sambil gerak-geri tangan membayangkan jarum tembaga di tangan.

Beralih kisah wanita berusia hampir seabad ini, Nek Siti digelar Penyulam Keringkam Diraja di Bumi Kenyalang ekoran beliau pernah diminta untuk meyulam lima selendang Keringkam benang emas untuk persandingan dan khatamal al-Quran Permaisuri Agong pada tahun 1986.

Pertemuan pertama adalah tahun 2019 yang lalu ketika baginda mencemar duli berangkat ke Kuching, Sarawak sejurus itu baginda menyuarakan hasrat ingin bertemu dengan gerangan siapa yang menyulam untuk baginda 36 tahun lalu.

“Apabila baginda datang ke sini (Kuching, Sarawak) baginda meminta ingin bertemu saya dan bertanya sama ada adakah penyulam Keringkam ketika persandingan baginda masih hidup?” kata Nek Siti.

Ketika bersua saat itu, baginda terus mendakap mesra Nek Siti membuatkan ramai mata memerhati ekoran Nek Siti adalah rakyat jelata biasa namun bertuah didekati Permaisuri Agong.

Kali kedua pertemuan kata Nek Siti tatkala baginda duli berkunjung ke sini baru-baru ini dan sekali lagi beliau mendapat jemputan untuk dua figura itu bertemu.

“Baginda bertanya apa rahsia saya kekal sihat? Kerana baginda tanya saya ada makan ubat-ubat atau ke Doktor? …sambil berseloroh saya cakap kalau rahsia mana boleh bagitahu,” katanya lagi sambil berbunga ketawa di hadapan penulis.

Masih juga bercerita tentang Keringkam kata Nek Siti namun pertemuan kali ini lebih kepada baginda bertanya khabar kepadanya.

“Kisah ini telah saya khabarkan kepada anak cucu bahawa nenek mereka ini dikenali Permaisuri Agong dan berpeluang bermesra,” ujarnya sambil berharap seni Keringkam terus dipelihara agar warisan itu tidak lenyap ditelan zaman.

Author

Media Variasi

View all posts

View all posts


‘Rare’! Chicken chop jadi santapan raja sehari

MEJA makan beradab adalah satu keutamaan dalam setiap majlis perkahwinan dan selalunya lauk pauk yang dihidangkan agak istimewa daripada tetamu lain.

Kebiasaannya di meja makan beradap pasti ada ayam golek, udang panjat, ikan siakap tiga rasa serta pemanis mulut.

Namun, baru-baru ini tular sebuah video memaparkan hidangan barat iaitu ‘chicken chop’ dihidangkan di atas meja beradap pengantin.

Menerusi perkongsian video TikTok @AbangLangsir, ia merupakan kali pertama dia melihat hidangan seperti itu disediakan di meja pengantin.

“First time tengok makan beradap begitu. Tak payah susah-susah udang panjat bagai,” tulisnya di ruangan kapsyen.

Video tersebut turut mendapat pelbagai respon dari netizen yang rata-ratanya bersetuju kerana dapat mengurangkan kos makanan di bahagian pengantin.

“Ni modal meja pengantin je pun dah bawah Rm50 untuk dua set. Dari merapu penuh lauk last-last pengantin dapat makan dua suap. Bayar mahal ni, teringat-ingat bawa sampai mengandung,” tulis netizen.

“Kadang jadi pengantin tak sempat makan pun, udang panjat tu orang lain makan. Pengalaman aku sendiri,” luah pengguna TikTok.

Malah, ada juga warga net berterima kasih dengan pemilik video kerana memberikan idea kreatif untuk makan beradap sewaktu hari perkahwinan.

“Okay thanks bagi idea, nanti kahwin nak ayam gepuk je as makanan pengantin,” cadang netizen.

“Brilliant! Aku nak request laksa penang je nantii, sedap woo,” kongsi netizen.

“I dah terfikir McD, sekali chicken chop kau, memang rare. Okay majlis I nanti makan beradap nak McD lah,” komen warga net.

Author

Nurul Ain Japri

View all posts

View all posts


Empat kanak-kanak maut dalam kebakaran rumah di Muar

JOHOR BAHRU: Empat kanak-kanak maut dalam kebakaran sebuah rumah di Lorong Haji Muhammad, Kampung Sabak Awor di Muar, kira-kira 140 kilometer dari sini, malam tadi.

Ketua Balai Bomba dan Penyelamat (BBP) Muar, Timbalan Penguasa Bomba II Shahrizal Mokhtar berkata, dua kanak-kanak perempuan masing-masing berumur empat dan enam tahun, serta dua kanak-kanak lelaki berumur tiga dan lapan tahun itu disahkan meninggal dunia oleh pihak Kementerian Kesihatan di lokasi kejadian.

Beliau berkata, sebaik tiba di tempat kejadian selepas menerima panggilan kecemasan pada pukul 7.49 malam, Pasukan Keluaran Operasi (PKO) mendapati 80 peratus daripada bangunan rumah jenis separuh kekal itu telahpun musnah dijilat api.

“Setelah api padam sepenuhnya PKO bertindak membuat pencarian mangsa dan semua kanak-kanak itu dijumpai di dalam bilik air rumah berkenaan dalam keadaan tidak sedarkan diri sebelum disahkan meninggal dunia,” katanya dalam kenyataan malam ini.

Katanya, semua mangsa diserahkan kepada pihak polis untuk tindakan lanjut, dan punca kebakaran serta jumlah kerugian masih dalam siasatan.

Shahrizal berkata, operasi ditamatkan pada pukul 9.52 malam tadi. – BERNAMA


Argentina mara ke final Piala Dunia 2022

JARINGAN gol oleh penyerang, Julian Alvarez dan satu sepakan penalti sumbangan, Lionel Messi melayakkan Argentina mara ke perlawanan akhir Piala Dunia 2022.

Kemenangan 3-0 menentang Croatia pada perlawanan separuh akhir pertama itu berlangsung di Stadium Lusail, Qatar pagi tadi.

Messi yang merupakan kapten pasukan itu berjaya menyempurnakan sepakan penalti pada minit ke-34, selepas Alvarez dijatuhkan oleh penjaga gol, Dominik Livakovic, lapor BBC.

Alvarez yang berusia 22 tahun mengambil keputusan sendiri dengan larian solonya untuk menjadikan kedudukan 2-0 lima minit kemudian.

Gandingan itu kemudiannya bergabung dengan sempurna pada minit ke-69 memudahkan Alvarez menjaringkan gol keduanya selepas gerakan Messi yang memukau penonton di garisan tepi dan melorong bola ke belakang melalui kaki pertahanan Josko Gvardiol, sekali gus memastikan penampilan final Piala Dunia keenam Argentina.

Ini bermakna Argentina bakal berdepan Perancis atau Maghribi dalam perlawanan akhir pada Ahad ini.

Author

Diyana Rahip

View all posts

View all posts


TRIS perlu dilihat dari impak keseluruhan – SHUT

PETALING JAYA: Kerajaan perlu melihat impak keseluruhan pelaksanaan Sistem Pengesanan Maklumat Pelarian atau Tracking Refugees Information System (TRIS).

Ini kerana, TRIS berkemungkinan boleh dimanipulasi secara tidak langsung, sehingga boleh menganggu gugat hak keistimewaan warganegara rakyat Malaysia yang dijamin dalam Perlembagaan Persekutuan.

Pengasas pertubuhan henti pemerdagangan manusia, Stop Human Trafficking (SHUT), Dini Dalilah Wan Nordin, berkata meskipun menyambut baik pelaksanaan TRIS, namun kerajaan perlu mewujudkan garis had berikutan kewarganegaraan amat berharga bagi sebuah negara demokrasi ini.

“Saya rakyat Malaysia. Saya sangat faham (impak TRIS), dari segi kenapa saya sebagai rakyat Malaysia tetapi hak saya dan hak mereka (pelarian) sama rata? Jadi di situ, kerajaan kena mainkan peranan.

“Ada ketika pada satu tahap, kita perlu ada had tetapi jangan sampai ada antara mereka tidak boleh ke sekolah. Apabila tidak diberi peluang ke sekolah, dia merempat dan ia tidak langsung cenderung melakukan jenayah.

“Pada saya kita kena tengok dari sudut ‘big picture’ keseluruhan. Pada akhirnya nanti, impak pada diri kita semula, beri hak pada mereka tetapi jangan terlalu banyak sebagaimana rakyat Malaysia dapat,” katanya mengulas mengenai TRIS.

Beliau berkata demikian kepada MEDIA VARIASI, selepas Majlis Persidangan Penerbangan Menentang Pemerdagangan Manusia dan Majlis Menandatangan Memorandum Persefahaman (MoU) antara Malaysia Airlines Berhad (MAB) dan SHUT di Akademi MAB, Kelana Jaya, di sini.

Menteri Dalam Negeri, Datuk Seri Hamzah Zainuddin hadir menyaksikan majlis tandatangan itu yang turut diiringi Ketua Setiausaha Kementerian Pengangkutan, Datuk Isham Ishak.

Terdahulu, TRIS diluluskan oleh Kabinet baru-baru ini, dipercayai mampu membantu Kementerian Dalam Negeri (KDN) menguruskan pelarian dengan lebih sistematik berdasarkan ciri keselamatan dan pengesahan identiti berteknologi tinggi.

Pelarian berkenaan di bawah Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR).

Bagaimanapun, sistem sebegini terdedah bahaya kerana pelarian dan warga asing boleh memperolehi dokumen pengenalan diri, lesen menunggang motosikal dan memandu kenderaan selain berpeluang untuk mencari rezeki di Malaysia.

Pelarian UNHCR juga didakwa dapat membuka akaun bank sendiri atau erti kata lain boleh membuka perniagaan sendiri dan menyertai skim insuran dan takaful berdaftar untuk mendapatkan perlindungan.

Sementara itu, Dini Dalilah berkata, pertubuhan SHUT bertanggungjawab memberi kesedaran kepada masyarakat melalui pelaksanaan program mengenai pemerdagangan manusia.

“SHUT lebih kepada program kesedaran, di mana lebih kepada mangsa (pemerdagangan) yang datang, kita bantu,” katanya.

Author

Fhatihah Zakinan

View all posts

View all posts


Simposium muzik: Industri muzik pop 1960-an diperkenal kepada generasi muda

IPOH: Simposium Muzik Ipoh yang akan berlangsung selama tiga hari di sekitar Ipoh bermula 21 hingga 23 Okt ini bakal mempergiatkan lagi aktiviti ekonomi di Ipoh selain dapat mengetengahkan industri muzik kepada generasi muda.

Pengerusi Jawatankuasa Perumahan, Kerajaan Tempatan dan Pelancongan negeri Datuk Nolee Ashilin Mohammed Radzi berkata, program tersebut merupakan edisi keempat bertemakan Pop 1960-an: Emulasi, Revolusi dan Legasi.

“Program ini antara lain bagi mengumpul input dan pelbagai perspektif mengenai bidang muzik melalui pembentangan makalah oleh panelis jemputan dari dalam negara dan negara jiran iaitu Singapura dan Indonesia bagi membuka perbincangan dan wacana mengenai kepentingan, pengaruh dan kesan gerakan seni muzik ke atas masyarakat khususnya generasi muda.

“Selain simposium sebagai program utama, terdapat program menarik seperti forum, bengkel, pameran dan sebuah konsert khas yang bakal dijayakan oleh para seniman ternama dari dalam dan luar negara,” katanya kepada pemberita selepas melancarkan program tersebut di People Of Remarkable Talents (PORT) di sini hari ini.

Dalam perkembangan lain, Nolee Ashilin menasihati orang ramai agar tidak mengunjungi tempat percutian dan perkelahan jika cuaca buruk bagi mengelakkan berlakunya kejadian tidak diingini susulan kematian seorang remaja lelaki di Air Terjun Bukit Berangkai, Kampar dua hari lepas.

“Di kawasan air terjun tersebut terdapat papan tanda amaran bagi mengelak berlakunya kejadian lemas selain dinasihatkan supaya sentiasa berwaspada,” tambahnya.

Dilapor pada 6 Sept lepas, seorang remaja lelaki berusia 16 tahun lemas sewaktu mandi di air terjun Bukit Berangkai, Kampar pada kira-kira jam 11.15 pagi dan hasil pemeriksaan oleh pihak polis daerah Kampar mendapati kawasan kejadian merupakan kawasan berisiko dan kerap berlaku kematian. – BERNAMA


Isu beras tempatan: ‘Bekalan cukup? Menteri boleh datang ke Mydin’ – Ameer Ali

KUALA LUMPUR: Isu kekurangan bekalan beras tempatan terus meruncing, kali ini di pasar raya besar Mydin turut menerima kesan yang sama.

Menurut Pengarah Urusan Mydin, Datuk Ameer Ali Mydin, jika sebelum ini bekalan yang diterima 1,000 hingga 2,000 kampit beras tempatan sehari, namun kini hanya 50 hingga 100 kampit beras tempatan yang diterima pihaknya.

“Ini bukan cerita baru, walaupun sekarang dah jadi terdesak betul. Memang dah kosong (tiada) dah. Maknanya kalau pergi pasar raya mana pun, kalau pergi pagi-pagi Insya-Allah dapat lah 50 hingga 100 kampit, tapi dalam masa satu jam dah habis.

“Macam saya datang sekarang jam 2 petang tadi (Sabtu) satu kampit pun tak ada beras SST 5 peratus. Maknanya keperluan satu pasar raya.

“Katalah di Mydin USJ Subang ini, kita memerlukan sekurang kurangnya 1,000 atau 2,000 kampit beras satu hari, tapi kita dapat lebih kurang 50 atau 100 kampit dua tiga hari sekali. Ada juga pembekal-pembekal yang tidak hantar. Dah seminggu pun tak hantar,” katanya ketika ditemui Astro Awani di Pasaraya Mydin USJ di sini pada Sabtu.

Ujarnya, isu itu bukan hanya memberi kesan kepada peniaga, malah rakyat terutama golongan B40 paling menerima impaknya.

Pelanggan mula marah

Jelas Ameer Ali, ada juga pelanggan yang menyalahkan peniaga kerana mendakwa menyorok stok bekalan beras, sedangkan sebaliknya, bekalan yang diterima peniaga juga sedikit berbanding kebiasaan.

“Kita di lapangan ini ada masalah. Kita jumpa pelanggan, mereka kata kita sorok di belakang, sebab kita tak ada barang.

“Pelanggan kata menteri kata ‘ada barang’, takkan menteri tak tahu, takkan Ketua Pengarah pun tak tahu. Jadi kita (peniaga) pula dipersalahkan.

“Pelanggan ingat kita menipu walhal kita tiada barang. Bila kita tengok di belakang ini, kalau beras SST bungkusannya warna ungu, tapi tak ada. Semuanya warna beras-beras import sahaja,” katanya lagi.

Perlu mekanisme lebih realistik

Ujarnya lagi, mekanisme yang perlu dilaksanakan oleh kerajaan ketika ini perlu lebih realistik dan berkesan.

Jika tidak, lebih ramai rakyat akan terus terbeban dengan kos sara hidup yang meningkat.

“Harga beras import naik, ini realiti. Apa kita patut buat, kerajaan patut buat? (Soal) harga ini fenomena global dan kita tak boleh salahkan kerajaan. Salah satu kita kena jaga rakyat golongan B40 dan M40.

“Bagi bantuan kewangan melalui baucar ke apa. Kedua naikkan gaji, paras gaji RM1,500 rendah sangat. Saya pun bayar kepada pekerja RM1,500 juga tapi itu pasarannya.

“Naikkan paras gaji, harga barang akan naik sikit tapi sekurangnya orang dapat duit lebih sikit untuk berbelanja,” katanya lagi.

Persoalannya, jika kedai runcit sehingga pasar raya besar keadaannya sama, kurang bekalan beras tempatan, apa pula pilihan rakyat? Terutama golongan B40 yang hanya meraih pendapatan isi rumah di takuk lama?

Tekanan kos sara hidup meningkat

Bagi Mohd Razali Hashim, 42, keadaan ketika ini amat merisaukan dan memberi tekanan kepadanya.

“Sekiranya berterusan memang risau lah makin lama harga makin tinggi. Sebab beras ni memang rutin, setiap hari kita makan, bila dah lama-lama memang terasalah.

“Memang sakit, terpaksa teruskan hidup. Terpaksa kurangkan membeli barangan lain dan utamakan makanan yang utama,” katanya.

Suri rumah dari Desa Petaling ini pula, Norihan Ibrahim, 53, terpaksa memilih membeli beras import lima kilogram berbanding 10 kilogram beras tempatan.

Lebih memeritkan, kata Norihan, pertambahan perbelanjaan bulanan meningkat, namun tiada pilihan buatnya.

Terpaksa bertukar ke beras import

“Itulah tiada beras tempatan, terpaksa kena beli beras import. Tapi lima kilogram sahaja, harga naik sekarang, kan. Terpaksa ambil beras lima kilogram sebab mahal sangat.

“Kalau nak ikutkan memang risau, sebab saya tak bekerja dan hanya suri rumah. Daripada 10 kilogram, kita terpaksa kurangkan pembelian kepada lima kilogram sebab kita nak hidup, nak makan juga.

“Kita tak tahu beras tempatan masih ada atau tidak. Kalau boleh, biarlah kerajaan turunkan harga beras import. Terpaksa ambil beras import,” katanya.

Luahan sama disuarakan Said Hanifah Said Kasim, 50, penyelia gudang di Lembah Kelang.

Setiap bulan, dua kampit beras tempatan digunakan untuk kelangsungan hidup. Namun kini terpaksa bertukar ke beras import pada harga yang tinggi.

“Kalau rumah saya sekurang-kurangnya dua kampit beras tempatan lebih kurang 25 kilogram sebulan. Harga beras import sekarang memang melampau.
“Kalau bekalan beras tempatan ini kerajaan dapat kawal, ringan sikit beban kami. Beras import tak boleh cakap apa,” ujarnya.

Perbelanjaan meningkat, pendapatan mendatar

Berkongsi cerita lagi kata Said Hanifah, mungkin beliau masih mampu membeli beras import. Namun, bagaimana pula golongan B40, soalnya.

“Kesannya satu beban, kita terpaksa belanja duit lebih untuk beras sahaja… belum barangan lain.

“Barangan lain naik harga, tak ada yang turun. Masalahnya bila harga barang naik, dia susah nak turun. Gaji di takuk yang sama, tapi barang naik jadi tak cukup lah untuk sara hidup,” keluhnya lagi. – Astro Awani

Authors

Media Variasi

View all posts

Diyana Rahip

View all posts

View all posts

View all posts


Pengguna lega, jalan utama Kuala Lipis – Gua Musang dibuka semula

GUA MUSANG: Susulan pembukaan semula jalan utama yang menghubungkan Kuala Lipis, Pahang ke Gua Musang, rata-rata pengguna melahirkan rasa syukur kerana tidak perlu lagi menggunakan laluan alternatif untuk pulang menyambut perayaan Aidiladha, Khamis ini.

Pengguna, Nurul Azmahanee Azaman, 34, berkata, sebelum ini beliau pernah tersalah jalan ketika menggunakan laluan alternatif ketika pulang beraya pada Aidilfitri lalu dari Kuala Lumpur ke Kota Bharu dan terpaksa berpatah balik semula menuju ke laluan yang ditetapkan sehingga mengalami kelewatan hampir 30 minit.

“Saya pernah sesat menggunakan laluan alternatif ketika pulang beraya baru-baru ini sehingga ke Pasar Borong, Gua Musang.

“Apabila jalan utama kembali dibuka ia bukan sahaja dapat menjimatkan masa, malah aliran trafik akan bertambah baik terutama pada musim perayaan nanti,” katanya ketika ditemui Bernama, di sini hari ini.

Sementara itu, Umi Salamah Ab Rahman, 38, dari Bandar Lama, di sini, berkata, setiap hari beliau akan melalui laluan alternatif ini kerana bekerja di Kuala Lipis dan telah mengubah rutin hariannya sejak lebih dua bulan lalu.

“Saya ingin ucap terima kasih kepada kerajaan kerana berjaya membuka semula jalan utama ini sebelum musim perayaan Aidiladha yang mana pada waktu itu mesti ramai anak perantau pulang untuk beraya,” katanya.

Pada 25 Jun lalu, Menteri Kerja Raya, Datuk Seri Alexander Nanta Linggi mengumumkan jalan utama yang menghubungkan Kuala Lipis ke Gua Musang yang sebelum ini ditutup sejak 3 April lalu bagi kerja-kerja pemasangan cerucuk untuk projek Lingkaran Tengah Utama (LTU) Pakej 3B dan 3C kembali dibuka semula untuk kegunaan orang ramai.

Beliau berkata, laluan berkenaan telah dibuka semula kepada kenderaan ringan selepas kerja-kerja pemasangan cerucuk itu siap Khamis lalu dan pembukaan ini akan memberi kemudahan kepada penduduk tempatan dan pengguna jalan raya dari Kuala Lumpur. – BERNAMA


Maharaja Soloz kembali ke arena kompetitif sebagai pemain keenam Homebois

PEMINAT e-sukan pasti kenal dengan Muhammad Faris Zakaria atau lebih dikenali sebagai Soloz berusia 29 tahun dan merupakan seorang bekas pemain profesional bagi permainan Mobile Legends: Bang Bang (MLBB).

Selepas bersara sebagai pemain profesional, Soloz masih menjadikan e-sukan sebagai kerjayanya tetapi sebagai penstrim di Facebook. Untuk rekod, Soloz merupakan penstrim pertama di Malaysia yang berjaya mendapat 1,000,000 pengikut di Facebook. Selain itu, Soloz telah diiktiraf oleh Malaysia Book of Records selepas berjaya memecahkan rekod apabila dia berjaya meraih 100,000 penonton setelah mendiamkan diri seketika semasa strimnya.

Hari ini, Soloz telah diumumkan sebagai pemain keenam pasukan Homebois untuk permainan MLBB.  Pengumuman itu dibuat melalui satu video yang memperkenalkan barisan pemain Homebois dan pada minit-minit terakhir, muncul sosok tubuh Soloz di dalam video tersebut. Soloz akan bersama Homebois bagi mengharungi MPL MY musim ke-11.

Sebelum ini, Soloz pernah bersama pasukan Saiyan, AirAsia Saiyan dan Team Boskurr semasa berada di dalam arena kompetitif MLBB. Soloz juga pernah menyumbang pingat gangsa untuk kontinjen Malaysia semasa Sukan SEA 2019 di Filipina. Dengan sumbangannya dalam arena e-sukan, Soloz telah menerima Pingat Jasa Kebaktian (PJK) Negeri Sembilan pada tahun 2022, lapor My Game On.

Author

Muhammad Nor Fadzly Mahat

View all posts

View all posts


Final Pestabola Merdeka kekal di Stadium Nasional

FINAL Pestabola Merdeka 2023 akan tetap diteruskan di Stadium Nasional Bukit Jalil, Selasa ini.

Setiausaha Agung Persatuan Bolasepak Malaysia (FAM), Datuk Noor Azman Rahman berkata, keputusan itu dibuat menerusi mesyuarat yang diadakan sejurus pemeriksaan keadaan terkini padang di stadium terbabit.

“Keputusan terbabit turut mengambil kira beberapa faktor dan pertimbangan lain termasuk dari aspek logistik membabitkan sekretariat, petugas serta pasukan yang terlibat selain tiada venue lain di Lembah Klang yang mampu menampung jangkaan jumlah kehadiran penyokong Harimau Malaya.

“Biarpun keadaan padang baharu Stadium Nasional tidak begitu memuaskan sewaktu perlawanan pertama, FAM yakin dan percaya bahawa Perbadanan Stadium Malaysia (PSM) serta pihak konsultan teknikal dan kontraktornya mampu untuk membaikpulih keadaan rumput tersebut menjelang Selasa ini,” katanya dalam satu kenyataan.

Terdahulu, Presiden FAM, Datuk Hamidin Mohd Amin bersama Pengerusi PSM, Datuk Hans Isaac turut disertai oleh Ahli Lembaga Pengarah PSM yang juga Setiausaha Agung Konfederasi Bola Sepak Asia (AFC), Datuk Seri Windsor John; Pengerusi LOC Pestabola Merdeka 2023 yang juga Naib Presiden FAM, Mohd Firdaus Mohamed dan ketua jurulatih kebangsaan, Kim Pan Gon melakukan pemeriksaan bagi melihat sendiri keadaan terkini padang Stadium Nasional.

Selepas pemeriksaan itu, mesyuarat yang disertai pihak-pihak berkenaan bersetuju untuk final Pestabola Merdeka 2023 berlangsung di Stadium Nasional berdasarkan perkembangan positif yang dapat dilihat pada kerja-kerja baik pulih padang itu.

“FAM cukup berterima kasih kepada Menteri Belia dan Sukan, Hannah Yeoh serta PSM yang mana pihak mereka sudah berusaha keras dan sedaya upaya dalam menjayakan projek penukaran rumput baharu di Stadium Nasional ini dan memastikan ia dapat digunakan pada Pestabola Merdeka 2023 ini.

“Junjung kasih juga kepada DYAM Mejar Jeneral Tunku Ismail Ibni Sultan Ibrahim, Tunku Mahkota Johor atas kesudian baginda menaja pemasangan rumput baharu jenis Zeon Zoysia ini,” kata Noor Azman.

Sebelum ini, kualiti padang di Stadium Nasional yang baru selesai dinaik taraf mendapat kritikan hebat daripada banyak pihak susulan rumput di gelanggang rasmi Harimau Malaya itu tercabut di beberapa bahagian padang ketika aksi sulung Pestabola Merdeka 2023, Jumaat lalu.

Aksi membabitkan pertembungan Malaysia dan India itu adalah perlawanan pertama yang berlangsung di Stadium Nasional selepas ia ditutup bagi kerja naik taraf.

Selasa ini, padang di stadium itu akan menyaksikan final Pestabola Merdeka 2023 membabitkan perlawanan antara Malaysia menentang Tajikistan.

Author

Diyana Rahip

View all posts

View all posts


Tambang percuma MRT laluan Putrajaya sehingga 31 Mac – Anwar

KUALA LUMPUR: Perdana Menteri, Datuk Seri Anwar Ibrahim hari ini mengumumkan pemberian tambang percuma bagi pengguna perkhidmatan Transit Aliran Massa (MRT) Laluan Putrajaya, bermula hari ini sehingga 31 Mac.

Beliau berkata, tambang percuma itu termasuk bas perantara meliputi MRT Laluan Putrajaya dari Kwasa Damansara sehingga ke Putrajaya Sentral.

“Dan kerana kejayaan MRT Corp dan pelaksanaan MRT ini, saya bersetuju mulai hari ini jam 3 petang, kita tidak akan kenakan bayaran bagi yang menggunakan sehingga 31 Mac,” katanya dalam ucapan ketika Majlis Pelancaran MRT Laluan Putrajaya Fasa Dua di Depoh MRT Serdang di sini hari ini.

Turut hadir Menteri Pengangkutan, Anthony Loke; Menteri Dalam Negeri, Datuk Seri Saifuddin Nasution Ismail; Menteri Pembangunan Kerajaan Tempatan, Nga Kor Ming dan Menteri Besar Selangor, Datuk Seri Amirudin Shari.

Dengan laluan sepanjang 40.2 kilometer (km) dari Kampung Batu ke Putrajaya Sentral, operasi Fasa Dua yang akan mula beroperasi jam 3 petang hari ini, melibatkan beberapa lokasi atau stesen hot spot antaranya Sungai Besi, Chan Sow Lin dan Ampang Park, yang merupakan tempat tumpuan warga kota yang bekerja.

Ia turut melibatkan laluan dengan perkhidmatan stesen pertukaran antara laluan transit aliran ringan (LRT) Kelana Jaya, MRT Kajang dan monorel.

MRT Putrajaya secara keseluruhannya melibatkan laluan sepanjang 57.7km dari Kwasa Damansara ke Putrajaya Sentral, dengan 36 stesen termasuk sembilan stesen bawah tanah dan 49 set tren.

Sebelum ini, MRT Laluan Putrajaya Fasa Satu melibatkan perjalanan dari Kwasa Damansara hingga Kampung Batu, telah dibuka untuk pengguna pada 16 Jun lepas. – BERNAMA


Sultan Kedah berkenan berangkat ke Rumah Terbuka Malaysia MADANI esok

KUALA LUMPUR: Sultan Kedah, Sultan Sallehuddin Sultan Badlishah berkenan berangkat ke Majlis Rumah Terbuka Aidilfitri Malaysia MADANI di Kedah esok.

Menteri Komunikasi dan Digital, Fahmi Fadzil berkata, kerajaan Persekutuan menjunjung kasih atas limpah perkenan baginda yang sudi mencemar duli menghadiri majlis berkenaan.

“Keberangkatan baginda pastinya akan menambah lagi seri Rumah Terbuka Aidilfitri Malaysia MADANI, sekali gus memberi peluang kepada rakyat Kedah untuk meraikan Aidilfitri bersama-sama Kebawah Duli Yang Maha Mulia Tuanku,” katanya dalam kenyataan hari ini.

Majlis itu akan diadakan bermula 10 pagi hingga 2 petang bertempat di Hotel Raia, Alor Setar.

Sebelum ini, Perdana Menteri, Datuk Seri Anwar Ibrahim menjemput orang ramai untuk hadir ke Rumah Terbuka Aidilfitri Malaysia MADANI bersama beliau di enam lokasi bermula di Kedah esok. – BERNAMA


Jangan buang duit, saya dan PM tak ambil ganja – Rafizi Ramli

CYBERJAYA: Menteri Ekonomi, Rafizi Ramli mengakui beliau tidak mengenali mana-mana pihak yang bertanggungjawab menghantar bungkusan berisi ubat gigi ekstrak daun ganja, yang dihantar ke alamatnya dan Perdana Menteri, Datuk Seri Anwar Ibrahim di Pulau Meranti, Jumaat lalu.

Katanya, bungkusan itu telahpun diserahkan kepada pihak polis bagi tindakan lanjut.

Malah, beliau turut menegaskan tindakan pihak terbabit disifatkan ibarat ‘membuang duit’.

“Dua-dua kami tidak ambil ganja.

“Jadi itu pembaziran dan bungkusan itu sudah dihantar ke polis,” katanya pada sidang media di Dewan Rakyat hari ini.

Rafizi berkata demikian bagi mengulas isu mengenai rampasan berkenaan.

Terdahulu, Ketua Polis Daerah Sepang, Asisten Komisioner Wan Kamarul Azran Wan Yusof berkata, polis menerima laporan dibuat oleh Bahagian Keselamatan Pusat Pentadbiran Kerajaan Putrajaya yang memaklumkan menerima panggilan memberitahu terdapat satu bungkusan atas nama dua ahli politik.

Katanya, berdasarkan maklumat yang diterima bungkusan itu disyaki mengandungi barang terlarang, memandangkan sebuah pejabat kerajaan di Putrajaya turut menerima bungkusan mengandungi daun ganja, minggu lalu.

Rafizi turut memberikan komen bahawa beliau tidak melihat secara langsung bungkusan berkenaan kerana ia telah diambil oleh polis.

Author

Diyana Rahip

View all posts

View all posts


Erti sebenar ‘Arafah’ perlu diketahui umat Islam

CYBERJAYA: Seramai 31,600 jemaah haji Malaysia mula bergerak ke Arafah secara berperingkat bermula 7 pagi waktu Arab Saudi, pada Isnin untuk ibadah wukuf yang merupakan kemuncak haji, 9 Zulhijjah.

Berkongsi tentang wukuf, suka diingatkan bahawa wukuf merupakan rukun haji yang terpenting bagi menentukan sahnya ibadah haji.

Bagi mengetahui lebih mendalam arti kata ‘wukuf’ itu, MEDIA VARIASI bawakan khas buat pembaca perkongsian daripada seorang Pembimbing Ibadah Haji Tanah Suci Tabung Haji (TH), Hisham Al Haj.

“Alhamdulillah, jemaah haji sudah mula bergerak menuju ke Arafah untuk berwukuf. Wukuf adalah kemuncak haji.

“Hanya mereka yang dijemput oleh Allah SWT sahaja boleh berada di Arafah untuk berwukuf. Walaupun duit sudah cukup, badan sihat walafiat, surat tawaran pun sudah dapat, tetapi kalau Allah SWT tidak izinkan untuk seseorang itu datang ke Arafah untuk berwukuf, maka tiada siapa yang boleh menghalang kehendak-Nya.

“Ada jemaah yang sudah menerima tawaran haji, tetapi bila buat pemeriksaan doktor, kadar gula dalam darahnya agak tinggi, lalu tidak dibenarkan mengerjakan haji.

“Ada jemaah yang sudah siap untuk berangkat, kelengkapan semuanya sudah dimasukkan ke dalam beg bagasi, kain telekong dan jubah putih telah dibeli beberapa helai, daging serunding telah pun dibungkus, sambal ikan bilis juga telah dimasukkan dalam bekas sebagai bekalan di Tanah Suci tiba-tiba suaminya meninggal dunia beberapa hari sebelum berangkat, akhirnya terpaksa membatalkan pemergiannya ke Tanah Suci kerana berada dalam edah selama 4 bulan 10 hari,” ,” tulisnya menerusi hantaran di Facebook miliknya pada Isnin.

Tambah beliau, bermacam ujian yang mungkin dikirimkan Allah SWT kepada manusia dalam menuju ke Hari Arafah dan perkara sedemikian membuatkan manusia perlu sedar bahawa setiap yang berlaku itu adalah atas izin dari-Nya.

“Demikianlah Arafah. Yang menjemput jemaah datang berwukuf di sini bukannya Tabung Haji atau Tabung Haji Travel atau King Salman, tetapi yang menjemput jemaah datang berwukuf di Arafah ialah Allah SWT.

“Dulu mungkin di kalangan hambanya pernah sakit, terlantar di hospital sekian lama, lalu Allah sembuhkan penyakitnya dan hari ini telah kembali sehat seperti biasa, boleh ke sana ke mari dan akhirnya sampai di bumi Arafah, maka nikmat mana yang mahu didustakan ?

“Maka dengan sebab itu bila jemaah haji sampai di Arafah kenalah banyak-banyak bersyukur,” ungkapnya.

Dalam pada itu, beliau turut menasihatkan jemaah haji supaya banyakkan beringat kepada tuhan dan mohon keampunan atas segala kekhilafan diri.

“Tanda hamba yang bersyukur, mereka akan menghabiskan masanya bersama Tuhan di bumi Arafah. Lupakan dahulu handphone, lupakan dahulu media sosial.

“Lupakan dahulu Tik Tok, lupakan dahulu perkara perkara yang melalaikan bila berada di bumi Arafah.  Kenang kembali dosa-dosa kita dengan Tuhan.

“Terlalu banyak kesalahan kita dengan Tuhan, demikian juga dengan manusia. Mintalah ampun kepadaNya. Sesungguhnya Tuhan Maha Pengampun Lagi Maha Pengasih,” tulisnya.

Author

Diyana Rahip

View all posts

View all posts


Tanah runtuh dikesan di Beruas – APM Manjung

IPOH: Angkatan Pertahanan Awam Malaysia (APM) daerah Manjung mengesan kejadian tanah runtuh berlaku di Kampung Buruk Bakul dekat Beruas, semalam.

APM daerah Manjung menerusi kenyataan yang dikongsikan di laman Facebook rasminya memaklumkan pihaknya menerima panggilan daripada orang awam kira-kira 9.20 malam tadi.

“Skuad Charlie APM dengan kekuatan enam anggota lain-lain pangkat bergegas ke lokasi kejadian untuk melakukan pemantauan di lokasi kejadian.

“Untuk makluman tanah runtuh disebabkan air yang mengalir dari atas bukit, bagaimanapun pihak APM daerah Manjung telah menasihati penduduk kampung untuk mengambil langkah berjaga-jaga jika hujan masih berterusan,” menurut kenyataan itu. – BERNAMA


Bakal haji tidak boleh terus bergantung pada bantuan kewangan

KUALA LUMPUR: Sejurus berakhirnya musim haji tahun ini, isu kemungkinan akan berlaku lagi peningkatan bayaran mengerjakan ibadah itu untuk jemaah muassasah di negara ini kembali dibicarakan.

Kemungkinan berlaku peningkatan bayaran itu dibayangkan oleh Pengerusi Lembaga Tabung Haji Tan Sri Azman Mokhtar pada bulan lepas, apabila beliau menyatakan Tabung Haji dijangka membincangkan tentang isu kenaikan kos musim depan dengan kerajaan.

Bagi mereka yang terlibat dalam pengurusan haji, peningkatan bayaran untuk musim haji 1444 Hijrah/2023 Masihi, jika berlaku, dianggap wajar kerana kos mengerjakan ibadah itu sebenarnya meningkat saban tahun atas beberapa faktor termasuk inflasi, pergerakan nilai tukaran mata wang, pengenalan caj dan cukai baharu oleh kerajaan Arab Saudi  selain pembangunan di Makkah dan Madinah.

Meskipun begitu, kata mereka, kenaikan kos tersebut tidak begitu dirasai oleh jemaah haji muassasah negara ini lantaran langkah Tabung Haji yang melaksanakan bantuan kewangan.

TIDAK DAPAT DIELAK

Berkongsi pandangan mengenai perkara itu, Pengerusi Eksekutif Andalusia Travel & Tours Sdn Bhd Datuk Md Daud Che Ngah berkata peningkatan kos haji adalah perkara yang perlu diterima oleh bakal jemaah kerana ia sesuatu yang tidak dapat dielakkan.

Menurutnya, kenaikan itu adalah fenomena yang sudah dijangka, khususnya pascapandemik COVID-19.

“Memang dijangka kos haji meningkat setiap tahun atas beberapa faktor termasuk penginapan jemaah, pengangkutan dan pergerakan para jemaah haji serta lain-lain perkara yang ditetapkan kerajaan Arab Saudi di saat kita masih berhadapan dengan pandemik COVID-19 ini.

“Umat Islam yang berhasrat untuk menunaikan haji perlu bersedia dengan kenaikan kos itu, dan mereka (bakal haji) tidak boleh bergantung pada subsidi atau bantuan kewangan semata-mata untuk menunaikan ibadat tersebut,” katanya kepada Bernama.

Ini juga seiring dengan pendekatan maqasid syariah (matlamat dalam setiap hukum syarak) yang mana antara kewajipan menunaikan fardu haji adalah bagi mereka yang berkemampuan termasuk dari sudut kewangan.

Justeru, sekiranya bakal jemaah haji memahami konsep berkemampuan mengikut lunas Islam, pasti secara tidak langsung dapat membantu mengurangkan beban kos subsidi yang ditanggung oleh Tabung Haji.

“Istilah kemampuan ini juga boleh dipecahkan kepada aspek-aspek berikut, iaitu bakal haji berkemampuan membayar kos tunai haji, ada bekalan nafkah untuk waris yang ditinggalkan, ada pengangkutan, aman perjalanan (tiada kekacauan), sihat tubuh badan dan mempunyai masa dan kebenaran (untuk menunaikan haji).

“Sudah tiba masanya Tabung Haji tidak dibebankan dengan jumlah subsidi haji yang tinggi dan bakal haji perlu bersedia untuk membayar lebih serta tidak boleh lagi bergantung pada bantuan Tabung Haji semata-mata,” katanya.

Tabung Haji dianggar membelanjakan hampir RM200 juta untuk musim haji tahun ini bagi menampung sebahagian daripada kos sebenar mengerjakan ibadah tersebut.

TELITI DALAM PEMBERIAN SUBSIDI

Katanya, sebagai ‘orang lama’ dalam bidang pengurusan haji, beliau berpandangan pemberian bantuan kewangan haji tersebut perlu diteliti semula termasuk hanya diberikan kepada bakal haji yang benar-benar layak.

Ini kerana bantuan kewangan yang diberikan secara langsung oleh Tabung Haji pada masa ini tidak hanya dimanfaatkan oleh golongan sasaran tetapi turut dinikmati oleh mereka yang berpendapatan tinggi dan berkemampuan membayar kos sebenar.

“Saya pernah berkhidmat dengan Tabung Haji (selama) kira-kira 25 tahun, dan saya melihat peruntukan subsidi yang diberikan kepada jemaah muassasah ini terlalu tinggi hingga mencapai lebih 60 peratus untuk seorang jemaah.

“Bagi saya, secara peribadi, Tabung Haji kena nilai semula pemberian subsidi haji secara menyeluruh sebab kita tidak mahu, jika bantuan tersebut diberikan dalam jangka masa panjang, ia akan beri kesan kepada Tabung Haji itu sendiri.  Bagi saya, kalau nak bagi bantuan pun cukup sekadar 30 peratus.

“Dalam situasi ini, kita kena berbalik kepada maqasid syariah. Selain keupayaan kewangan, mereka yang layak juga mestilah sihat tubuh badan dan bebas penyakit. Saya lihat ada jemaah (ketika melakukan ibadah haji) menggunakan kerusi roda dan ditolak dengan bantuan para petugas haji, sedangkan mereka yang sakit ini tidak wajib pun menunaikan haji,” tambahnya.

Pada awal tahun ini, Tabung Haji menganggarkan kos menunaikan ibadah itu bagi setiap jemaah muassasah untuk musim 1445 Hijrah/2022 Masihi ialah RM25,540, namun angka sebenar meningkat kepada RM28,632.

Daripada jumlah itu, seorang jemaah muassasah B40 hanya membayar RM10,980 manakala bagi yang bukan daripada  B40 pula sebanyak RM12,980.

Pandangan senada turut disuarakan oleh Pengarah Eksekutif Wira Saujana Travel & Tours Mohamad Adzri Othman yang berkata pemberian bantuan itu seharusnya dibuat secara bersasar dengan memfokuskan pada mereka yang kurang berkemampuan, bukan meliputi semua jemaah seperti amalan semasa.

“Bantuan yang diberikan biarlah adil, sedangkan ada dalam kalangan jemaah muassasah ini daripada mereka yang mampu pergi haji tanpa bantuan (kewangan) Tabung Haji pun. Bagi saya perkara seperti inilah yang perlu dinilai semula,” katanya.

PERKHIDMATAN LEBIH BAIK

Mohamad Adzri berkata jemaah seharusnya akur dengan peningkatan kos mengerjakan haji kerana ia seiring dengan kualiti perkhidmatan dan kemudahan yang ditawarkan kepada setiap jemaah.

Namun begitu menurutnya, jemaah haji di negara ini masih beruntung kerana bayaran yang ditetapkan itu masih lagi rendah berbanding  negara lain.

“Untuk jemaah muassasah, mereka yang mendapat subsidi hanya perlu membayar jumlah yang kecil berbanding kos sebenar ibadah itu.

“Jemaah swasta pula perlu membayar kos haji mencecah lebih RM30,000 seorang. Walaupun jumlah ini disifatkan agak besar, perkhidmatan yang kita berikan sebagai pengendali haji swasta adalah yang terbaik termasuk penginapan dan kemudahan pengangkutan yang selesa untuk jemaah,” katanya.

Jelasnya, peningkatan kos mengerjakan ibadah haji juga dibuat mengikut situasi semasa berikutan kerajaan Arab Saudi sentiasa menaik taraf semua perkhidmatan bagi keselesaan para jemaah haji yang datang dari seluruh dunia.

“Jika masih belum berkemampuan, tidak perlu memaksa diri mengerjakan haji. Bagi saya, dengan kos tinggi yang jemaah bayar, mereka boleh menikmati setiap kemudahan yang terbaik, bukan sahaja yang disediakan kerajaan Arab Saudi tetapi juga daripada syarikat pengendali haji,” ujarnya. – BERNAMA


Mangsa skim kutu ‘Ekstra Saving Sapiza’ rugi RM50 juta

KUALA LUMPUR: Tawaran pulangan lumayan antara 10 hingga 60 peratus daripada wang yang dilaburkan dalam tempoh 15 hari antara punca ribuan mangsa diperdaya.

Perihal itu sebahagian daripada modus operandi kutu digelar ‘Ekstra Saving Sapiza’ yang sehingga kini sudah menyebabkan kerugian di seluruh negara lebih RM50 juta.

Malah, terdapat tiga pelabur sudah meninggal dunia akibat tertekan, mengalami serangan jantung dan hilang kemampuan berubat ketika menunggu pulangan yang dijanjikan.

Seorang daripada mangsa yang dikenali Wati, 39, mendakwa dia bersama dua lagi adik-beradiknya mengalami kerugian sebanyak RM70,000 selepas ditipu oleh individu yang menjalankan pelan pelaburan kutu itu.

“Saya melabur wang sebanyak RM7,000 dalam skim kutu itu pada Mac tahun lalu adalah untuk menambah kos perubatan anak lelaki berusia lima tahun yang menghidap kecacatan fizikal (spina bifida).

“Pelabur dijanjikan pulangan sebanyak 10 hingga 60 peratus seperti yang ditawarkan di dalam pelan pelaburan.

“Ada tiga kematian membabitkan pelabur, ada kes cerai berai dilaporkan semua berpunca daripada skim ini,” kata pemilik warung makan itu pada sidang media pendedahan mangsa anjuran Pertubuhan Kemanusiaan Masyarakat Antarabangsa Malaysia (MHO), di sini.

Menurutnya, pelan pelaburan kutu itu dikatakan menyediakan beberapa pakej serta tarikh pulangan wang modal serta keuntungan.

Wati berkata, selain daripada seorang wanita yang juga dianggap ‘ibu kutu’, terdapat beberapa individu yang ditugaskan sebagai ‘admin’ untuk membantu menjalankan skim kutu itu.

“Kami berasa ditipu apabila kami tidak mendapat pulangan wang seperti yang telah dijanjikan sejak November tahun lalu,” katanya.

Sementara itu, Setiausaha Agung MHO, Datuk Hishamuddin Hashim berkata, kebanyakan mangsa penipuan skim kutu itu berasal dari Johor.

“Seramai 60 mangsa tampil membuat aduan kepada MHO dan daripada jumlah itu seramai 30 mangsa sudah membuat laporan polis,” katanya.

Hishamuddin berkata, ada juga dalam kalangan mangsa terdiri daripada ustaz, penjawat awam, swasta dan anggota polis.

“Mangsa terpedaya dengan skim itu kerana menawarkan pembayaran ekstra, iaitu suatu kadar yang tidak pernah dijanjikan oleh mana-mana institusi kewangan serta pelaburan yang sah,” katanya.

Hishamuddin berkata, beliau difahamkan penganjur skim terbabit yang dikenali sebagai ‘ibu kutu’ bersama tujuh ejennya sudah ditahan oleh Jabatan Siasatan Jenayah Komersil (JSJK) Bukit Aman semalam untuk siasatan lanjut.

Beliau berkata, segala yang membimbangkan pihaknya berkenaan kes ‘ibu kutu’ dan ejen terbabit akan diserahkan kepada agensi berkaitan iaitu Suruhanjaya Syarikat Malaysia (SSM) untuk menjalankan siasatan dan pendakwaan.

“Kita bimbang, SSM menerusi Pusat Pencegahan Jenayah Kewangan Nasional (NFCC) hanya membuat tuduhan di bawah Akta (Larangan) Kumpulan Wang Kutu 1971 (Akta 28) dengan hukuman maksimum hanya RM500,000 atau penjara,” katanya.

Menurutnya, MHO berharap pelaku wajar dikenakan tindakan tegas bukan saja mengikut akta itu malah perlu disiasat mengikut Seksyen 420 Kanun Keseksaan.

Sementara itu, Hishamuddin turut menyeru semua mangsa di seluruh negara tampil membuat laporan polis.

“Ramai mangsa takut berbuat demikian kerana diugut oleh ejen skim berkenaan kononnya duit mereka akan lebur jika membuat laporan polis.

“Padahal jika pelaku jenayah penipuan ini tidak dilaporkan kepada polis, ia berisiko akan bertambah lagi mangsa terpedaya dengan jumlah kerugian tentunya semakin tinggi,” katanya.

Presiden Pertubuhan Keprihatinan Jenayah Komuniti Malaysia (MCCC), Tan Sri Musa Hassan, yang turut hadir dalam sidang media itu berkata, kerjasama erat antara semua agensi perlu diwujudkan supaya pihak berkuasa dapat menjalankan tugas dengan cepat membanteras skim penipuan.

“Pihak berkuasa perlu bertindak tegas serta pantas. Mangsa juga mahu mereka yang terbabit dalam aktiviti skim penipuan seumpamanya menerima hukuman berat,” katanya.

Author

Tun Puteh Wanti

View all posts

View all posts


PN Pusat tentukan Ketua Pembangkang P.Pinang

GEORGE TOWN: Pimpinan pusat Perikatan Nasional (PN) akan menentukan individu yang bakal dilantik sebagai Ketua Pembangkang Dewan Undangan Negeri (DUN) Pulau Pinang.

Pesuruhajaya PAS Pulau Pinang, Muhammad Fauzi Yusoff berkata, setakat ini PAS dan Parti Pribumi Bersatu Malaysia (Bersatu) telah menghantar beberapa nama calon yang sesuai bagi mengisi jawatan tersebut, termasuk nama beliau serta Ketua Badan Pimpinan Bersatu Pulau Pinang, Zulkefli Bakar.

“Ketua pembangkang DUN akan ditentukan oleh pimpinan PN pusat, kita cuba untuk selesaikan (Ketua Pembangkang DUN), ia tidak dapat dimuktamadkan pada pagi ini (Selasa).

“Calon Ketua Pembangkang ini ada beberapa nama yang dihantar masing-masing oleh PAS dan Bersatu, kami (PAS) ada tujuh ADUN (Ahli Dewan Undangan Negeri) manakala Bersatu pula empat ADUN, yang mana PAS diketuai saya selaku Pesuruhajaya PAS dan Zulkefli (Bersatu), ini antara nama-nama yang telah dihantar,” katanya seperti dilapor Kosmo.

Pada Mac lalu, PN Pulau Pinang menamakan bekas ADUN Bertam, Khaliq Mehtab Mohd Ishaq sebagai Ketua Pembangkang untuk DUN Pulau Pinang.

Author

Fazleen Safina Abd Jamil

View all posts

View all posts


Anggota polis dituduh lupus, subahat curi barang kes ketum

PASIR PUTEH: Seorang anggota polis berpangkat Lans Koperal mengaku tidak bersalah di Mahkamah Majistret, di sini, hari ini atas dua pertuduhan melupuskan keterangan dan bersubahat mencuri barang kes berkait kesalahan ketum, 10 Januari lepas.

Tertuduh, Bob Fuzainey Hazoni, 41, didakwa bersama dua yang masih bebas, menyebabkan keterangan kes tersebut hilang dengan niat melindungi daripada hukuman undang-undang di stor barang kes Balai Polis Cherang Ruku di sini, antara jam 3 pagi hingga 4 pagi.

Dia didakwa mengikut Seksyen 201 Kanun Keseksaan yang membawa hukuman penjara maksimum tujuh tahun atau denda, jika sabit kesalahan.

Bob Fuzainey juga didakwa bersubahat bersama-sama dua lelaki yang masih bebas, mencuri di stor barang kes pada masa dan tarikh sama mengikut Seksyen 109 Kanun Keseksaan yang dibaca bersama Seksyen 457 Kanun Keseksaan, yang membawa hukuman penjara maksimum 14 tahun atau denda atau kedua-duanya, jika sabit kesalahan.

Timbalan Pendakwa Raya, Siti Asma’a Che Omar menawarkan jaminan RM20,000, manakala tertuduh yang diwakili peguam Ahmad ‘Adha ‘Amir Yasser Amri memohon jaminan dikurangkan dengan alasan anak guamnya menjaga bapa yang menghidap komplikasi penyakit jantung dan menanggung empat anak berusia satu hingga 14 tahun.

Majistret Mohamad Nazri Abdul Rahim kemudian membenarkan jaminan sebanyak RM7,000 dengan seorang penjamin serta menetapkan sebutan semula kes pada 21 Mac depan.

Tertuduh membayar jaminan tersebut. – BERNAMA


Pertuduhan jenayah terhadap saya sebelum ini konspirasi politik yang dirancang – Anwar

KUALA LUMPUR: Perdana Menteri, Datuk Seri Anwar Ibrahim berkata, semua pertuduhan jenayah yang dihadapinya sebelum ini adalah sebahagian daripada konspirasi politik yang dirancang.

Pengerusi Pakatan Harapan (PH) itu dalam pernyataan tuntutan terpinda yang difailkan pada Isnin lepas terhadap Menteri Besar Kedah, Datuk Seri Muhammad Sanusi Md Nor mendakwa ia adalah dendam keji yang dilakukan untuk menyingkirkan beliau daripada memegang jawatan awam dan merosakkan karier politiknya.

Menurut Anwar, beliau merupakan bekas Timbalan Perdana Menteri dan Menteri Kewangan Malaysia sebelum 2 September 1998 dan mempunyai rekod prestasi sempurna sebagai orang yang memegang jawatan awam kedua tertinggi selain disenaraikan sebagai satu daripada empat menteri kewangan teratas oleh Euromoney dan dinamakan sebagai Menteri Kewangan terbaik pada 1996 oleh Asiamoney.

“Namun, saya telah disingkirkan dari kedua-dua jawatan awam oleh pihak yang berkuasa pada 1998. Bagi merosakkan reputasi serta imej, saya telah didakwa dengan beberapa kesalahan jenayah rekaan, telah dibicarakan dan didapati bersalah atas semua kesalahan yang didakwa serta dijatuhkan hukuman penjara sebanyak dua kali.

“Sebelum dipecat, saya dengan bersunguh-sungguh dan tanpa henti mengekalkan pendirian tidak bersalah dan menegaskan bahawa semua pertuduhan jenayah terhadap saya adalah sebahagian daripada konspirasi politik yang dirancang,” katanya.

Anwar, 75, selaku plaintif berkata demikian menerusi pernyataan tuntutan terpinda yang difailkan dalam samannya terhadap Muhammad Sanusi berhubung ucapan berbaur fitnah mengaitkannya dengan perlakuan tidak bermoral dalam satu kempen ceramah “Jelajah PN Best Tambun”.

Menurut Anwar, atas sebab itulah, Yang di-Pertuan Agong menganggap dan melihat adalah wajar untuk mengampuni beliau pada 16 Mei 2018 bagi memulihkan imej dan reputasinya.

Katanya, tujuan utama dan kesan titah Seri Paduka untuk memerintahkan Pengampunan Diraja adalah untuk memadamkan sepenuhnya dan secara muktamad semua atau mana-mana keburukan terhadapnya berkenaan kesalahan jenayah yang disabitkan.

“Walaupun defendan (Muhammad Sanusi) mempunyai pengetahuan penuh berkenaan perkara ini, beliau telah secara melulu tanpa mengambil kira kesan dan akibat Pengampunan Diraja oleh Seri Paduka, telah memfitnah saya,” kata Anwar.

Pada 13 Disember lepas, Anwar memfailkan saman itu menerusi Tetuan S N Nair & Partners di Mahkamah Tinggi Alor Setar dengan menamakan Muhammad Sanusi, 48, sebagai defendan tunggal.

Sementara itu, peguam Datuk S.N. Nair, yang mewakili Anwar, ketika dihubungi Bernama pada Rabu berkata, saman terpinda itu telah diserahkan kepada peguam defendan dari Tetuan Yusfarizal Aziz & Zaid, petang semalam. – BERNAMA


‘Abah sihat’, anak maklum Zahid Hamidi selesai jalani pembedahan

CYBERJAYA: Timbalan Perdana Menteri, Datuk Seri Dr Ahmad Zahid Hamidi berada dalam keadaan sihat, selepas menjalani satu prosedur pembedahan pada Khamis lalu.

Perkara itu dikongsikan oleh puteri sulungnya, Datuk Nurulhidayah Ahmad Zahid menerusi hantaran di laman Instagram pada Ahad.

Menurut Nurulhidayah atau lebih mesra disapa Kak Long, pembedahan itu sepatutnya berlangsung lebih awal namun terpaksa ditunda, berikutan kekangan masa dan jadual padat Menteri Kemajuan Desa dan Wilayah itu.

“Saya mengambil maklum berita kesihatan abah saya yang tular di sosial media, secara peribadi dan rendah diri, saya menghargai keprihatinan dan doa daripada posting, komen dan tidak kurang juga daripada mereka ‘yang terpaling tahu’.

“Alhamdulillah abah saya sihat setelah menjalani satu prosedur pembedahan pada hari Khamis, ia seharusnya dilakukan lebih awal lagi, kerana kekangan masa dan jadual yang padat. Begitulah abah. Kepentingan orang lain melebihi kepentingan diri sendiri.

“Bagi kami sekeluarga, inilah masa yang sebaiknya kami gunakan untuk bersama menyantuni abah, menjadi sumber semangat abah untuk kembali pulih dan sihat agar dapat meneruskan khidmat kepada negara,” tulisnya.

Dalam perkongsian itu, Nurulhidayah turut berkongsi sekeping gambarnya yang sedang menemani Ahmad Zahid bersarapan.

Pada Sabtu, Badrul Hisham Shaharin atau Chegu Bard menerusi hantaran di  Facebook memaklumkan menerima perkhabaran bahawa, Ahmad Zahid melakukan pembedahan membuang ketumbuhan disyaki kanser prostat.

Beliau yang juga Ahli Jawatankuasa Penerangan Parti Pribumi Bersatu (Bersatu) itu berkata, walaupun menjadi seteru dalam politik, namun ketika seseorang itu ditimpa sakit atau musibah seharusnya mendoakan yang terbaik kepada individu berkenaan tidak kiralah ia adalah seorang kawan atau pun lawan.

Dalam pada itu, Nurulhidayah berkata, meskipun bapanya mempunyai semangat juang yang tinggi, namun sering lupa bahawa dirinya memerlukan gaya hidup sihat bagi meneruskan kerjaya politiknya.

“Semoga segala pengorbanan dan perkhidmatan abah kepada agama, masyarakat dan negara keseluruhannya selama ini, Allah gantikan dengan pahala yang berlipat ganda, ke syurga tanpa hisab serta ditempatkan di syurga yang tertinggi,” katanya.

Pada masa sama, Nurulhidayah dalam turut mengingatkan orang ramai supaya tidak memainkan berita mengenai sakit atau matinya seseorang itu.

“Jangan suka-suka mendoakan yang tidak baik. Berita yang tak pasti dan tak sahih jangan kongsi. Apa sahaja doa yang baik atau tidak itu akan kembali kepada kita.

“Semoga Allah menjauhi kita dan keluarga kita dari sakit yang memudaratkan serta terus melindungi kita semua dunia akhirat,” katanya.

Author

Fazleen Safina Abd Jamil

View all posts

View all posts